JDT belasah Sarawak 6-0
Oleh MOHAMAD FAIZAL HASHIM

9 Mac 2022, 10:55 pm
ISKANDAR PUTERI – Pasukan Johor Darul Ta’zim (JDT) kenduri gol ketika menewaskan Sarawak United FC 6-0 yang beraksi dengan 10 pemain pada aksi Liga Super di Stadium Sultan Ibrahim, di sini hari ini.
Pada perlawanan itu, gandingan import berbisa JDT, Fernando Forestieri dan Bergson Da Silva masing-masing menjaringkan dua gol bagi memastikan pasukan meraih kemenangan bergaya di hadapan kira-kira 14,000 penonton.
Seperti kebiasaannya ketika beraksi di laman sendiri, skuad kendalian Benjamin Mora mempamerkan aksi bertenaga dan menguasai permainan sebaik minit pertama.
Bergson hampir membuka jaringan pada minit ke-11 menerusi rembatan dari jarak 25 meter yang berjaya menewaskan penjaga gol namun sekadar menggegarkan palang gol.
Gol pembukaan JDT hadir pada minit ke-15 hasil jaringan Forestieri yang melepasi kawalan L. Kalaiharasan sebelum melepaskan rembatan lerek menewaskan penjaga gol, Sharbinee Allawee Ramli.
Bergson akhirnya berjaya memahatkan nama dalam senarai penjaring apabila meledak gol menerusi sepakan voli dari jarak dekat memanfaatkan hantaran lintang Arif Aiman Hanapi pada minit ke-38.

Bersambung babak kedua, skuad Kenyalang Emas cuba bangkit untuk mencari gol pembukaan namun tidak berjaya menewaskan benteng ampuh pasukan tuan rumah.
Pasukan pelawat itu memperoleh peluang keemasan untuk mencetak gol hasil serangan balas pantas pada minit ke-58 menerusi S. Veenod namun gagal memanfaatkan peluang tersebut.
Pada minit ke-60, pasukan pelawat terpaksa beraksi dengan 10 orang setelah pemain gantian, Raja Imran Shah Raja Amin setelah mengutip kad kuning kedua pada perlawanan itu.
Pada minit ke-63, Bergson menambah gol peribadi menghukum kealpaan pasukan Sarawak United dengan menjaringkan gol dengan rembatan kaki kirinya yang berpunca daripada sepakan percuma Forestieri.
10 minit berselang, Carli De Murga membuka buku jaringan bersama skuad Harimau Selatan apabila meledak gol hasil tandukan yang berpunca daripada sepakan sudut yang diambil Arif Aiman.
Pada minit ke-80, pemain gantian, Safawi Rasid menambah derita pasukan Sarawak apabila meledak gol kelima perlawanan hasil umpanan cantik Bergson.
Pasukan JDT yang bertali arus melancarkan serangan ke arah kubu lawan yang tempang tanpa seorang pemain terus berpesta gol hasil jaringan Forestieri pada minit ke-84.-KOSMO! ONLINE


Kanak-kanak alami sindrom rambut tidak boleh disikat
Oleh KOSMO!

9 Mac 2022, 9:00 pm
WASHINGTON – Seorang kanak-kanak lelaki negeri Georgia, Amerika Syarikat (AS) menghidap sejenis sindrom rambut tidak boleh disikat (UHS) sehingga menyebabkan ia kalis air, lapor laman berita Wion News semalam.
Rambut perang kanak-kanak lelaki bernama Locklan Samples dan berusia 14 bulan itu berdiri tegak sehingga memudahkan ibunya, Katelyn Samples, untuk menjaganya kerana hanya perlu dicuci sekali seminggu.
“Rambut itu kalis air, jadi ia mengambil masa seminit untuk menyerap air dan syampu yang lembut,’’ kata Katelyn.
Menurut laporan, keadaan itu amat jarang berlaku dan hanya terdapat 100 kes di seluruh dunia. Bahkan, ada yang percaya bahawa gaya rambut saintis terkenal, Albert Einstein juga disebabkan oleh UHS.
Tambah Katelyn, ketika Locklan berusia lima bulan, rambutnya mula tumbuh lurus menegak, sangat lembut dan berwarna kabur.
“Ketika rambut itu terus memanjang, ia tidak pernah jatuh ke bawah. Orang yang melihatnya memanggilnya anak ayam,’’ jelas Katelyn.

Pakar pediatrik merujuk kes Locklan kepada pakar dermatologi di Universiti Penyelidikan Emory, dan kanak-kanak itu kemudian disahkan menghidap UHS. – Agensi


KKM rampas produk farmaseutikal, kosmetik tidak berdaftar
Oleh MOHD. RAFIE AZIMI

9 Mac 2022, 8:41 pm
KULIM – Kementerian Kesihatan (KKM) merampas sejumlah produk tidak berdaftar dan dicemari racun serta kosmetik tidak bernotifikasi dianggarkan bernilai RM324,200 dalam Ops Putra di tiga premis termasuk dua stor haram di daerah ini pada kelmarin.
Operasi tersebut dilakukan Cawangan Penguatkuasaan Farmasi (CPF) Jabatan Kesihatan Negeri Kedah susulan aduan awam.
Pengarah Kesihatan Negeri, Dr. Othman Warijo memberitahu, dalam operasi di sebuah premis perniagaan dan dua stor haram itu, pihaknya merampas 10,122 botol pelbagai jenis produk farmaseutikal tidak berdaftar serta 882 kotak produk kosmetik tidak bernotifikasi dengan Pihak Berkuasa Kawalan Dadah (PBKD).
“Turut dirampas ialah sebanyak 4,779 botol produk yang dicemari racun berjadual dan satu peranti digital.
“Nilai rampasan dianggarkan berjumlah RM324,200,” katanya dalam satu kenyataan di sini hari ini.
Kata beliau, siasatan awal mendapati produk tidak berdaftar itu dijual secara berleluasa secara dalam talian di platform e-dagang Malaysia dan siasatan lanjut dijalankan di bawah Akta Racun 1952 dan Akta Jualan Dadah 1952.

Tambahnya, KKM menasihatkan orang ramai agar sentiasa berhati-hati semasa membeli sebarang produk kesihatan dan kosmetik yang dijual secara dalam talian.
“Pengguna perlu memastikan produk yang dijual mempunyai pelekat keselamatan hologram dan nombor pendaftaran produk MAL,” katanya. – KOSMO! ONLINE


Kelindan maut nahas dua kenderaan berat
Oleh NOR AINNA HAMZAH

9 Mac 2022, 11:42 pm
REMBAU – Seorang kelindan maut apabila terbabit dalam nahas dua buah kenderaan berat di kilometer 229, Lebuhraya Utara Selatan (arah Utara), di sini, pagi tadi.
Dalam kejadian kira-kira pukul 8 pagi itu, mangsa, Mohamad Razali Bin Umar, 36, beralamat di Felda Jengka 14, Pahang disahkan meninggal dunia oleh pasukan paramedik yang tiba di lokasi kejadian.
Menurut Ketua Polis Daerah Rembau, Deputi Superintenden, Hazri Mohamad, kemalangan berkenaan membabitkan lori jenis Isuzu dan Volvo.
“Siasatan awal mendapati pemandu lori jenis Isuzu berusia 29 tahun dalam perjalanan dari arah Kulai, Johor menghala ke Kuala Lumpur. Sebaik sampai di tempat kejadian telah melanggar bahagian belakang Lori Volvo yang rosak dan berhenti di lorong kecemasan.
“Akibat kemalangan, kelindan telah disahkan meninggal dunia di tempat kejadian susulan mengalami kecederaan parah di bahagian kepala. Manakala, pemandu lori pula dipercayai mengalami kecederaan patah kaki,” katanya dalam satu kenyataan hari ini.
Hazri berkata, pemandu sebuah lagi lori berusia 56 tahun bagaimanapun tidak mengalami sebarang kecederaan.

Menurutnya, mayat mangsa telah di hantar ke Unit Perubatan Forensik Hospital Rembau dan dibedah siasat esok.
“Kes disiasat di bawah Seksyen 41 (1) Akta Pengangkutan Jalan (APJ) 1987,” katanya. – KOSMO! ONLINE


8 bongkah batu hentam 8 kenderaan
Oleh FITRI HAZIM

9 Mac 2022, 11:48 pm
AMPANG JAYA – Lapan bongkah batu bergolek dari atas bukit sebelum menghentam lapan kenderaan di parkir pangsapuri Taman Bukit Permai, Pandan Indah di sini hari ini.
Ketua Polis Daerah Ampang Jaya, Asisten Komisioner Mohamad Farouk Eshak berkata, pihaknya menerima panggilan pada pukul  4.30 petang berhubung kejadian itu.
Katanya, pasukan dari Balai Polis Ampang Jaya, pihak bomba dan Majlis Perbandaran Ampang Jaya (MPAJ) bergegas ke tempat kejadian.
“Pihak polis telah pergi ke tempat kejadian setelah menerima panggilan daripada seorang lelaki tempatan memaklumkan terdapat bongkah batu jatuh dari atas bukit dan menghempap kenderaan di parkir pangsapuri Taman Bukit Permai.
“Pihak polis mendapati terdapat lapan ketulan bongkah batu menghempap lapan kenderaan dalam kejadian tersebut, tiada kemalangan jiwa berlaku.
“Siasatan awal mendapati kejadian tersebut tidak mempunyai unsur khianat atau disengajakan setelah pihak bomba dan MPAJ membuat pemeriksaan di kawasan tersebut. Kes kejadian dianggap sebagai bencana alam,” katanya dalam satu kenyataan hari ini.

Farouk berkata, polis tidak membuka kertas siasatan berhubung laporan polis dibuat oleh seorang pengadu setelah kes kejadian diklasifikasikan sebagai rujuk kepada agensi lain (ROA).
Susulan itu, beliau menasihati orang ramai agar sentiasa peka dengan cuaca yang tidak menentu dan tidak meletakkan kenderaan di bawah bukit atau pokok kerana kekerapan berlaku pokok tumbang disebabkan oleh angin kencang dan hujan lebat. – KOSMO! ONLINE


MyCC jalankan siasatan terhadap industri telur, ayam
Oleh NUR HUDA MUSA

9 Mac 2022, 10:44 pm
PETALING JAYA – Suruhanjaya Persaingan Malaysia (MyCC) sahkan telah menjalankan siasatan dan serbuan terhadap industri ayam dan telur di Malaysia susulan arahan daripada Majlis Tindakan Kos Sara Hidup Kebangsaan.
MyCC dalam satu kenyataan berkata, susulan arahan itu pihaknya juga telah mengambil beberapa kenyataan daripada premis serta individu yang terlibat, semalam.
“MyCC turut mendapat sokongan serta kerjasama yang baik dalam siasatan itu. Ini termasuk pihak yang menyatakan kesediaan mereka untuk memohon kelonggaran di bawah Seksyen 41 Akta Persaingan 2010 untuk membantu siasatan ini.
“MyCC juga ingin memohon kerjasama syarikat-syarikat serta orang ramai untuk menyalurkan maklumat bagi membantu siasatan ini,” katanya di sini hari ini. – KOSMO! ONLINE


‘Jemputan ke perbincangan hati ke hati, tempat bilik belajar’
Oleh KOSMO!

9 Mac 2022, 8:48 pm
PETALING JAYA – Dalam sesebuah hubungan suami isteri, komunikasi adalah elemen penting bagi memastikan setiap masalah yang timbul dapat diselesaikan dengan cara terbaik dan segera sebelum menjadi lebih parah.
Menerusi perkongsian seorang pengguna Twitter, Atikah memuat naik ciapan memaparkan tangkap layar kiriman WhatsApp daripada suaminya yang ingin mengadakan sesi luahan perasaan bersamanya telah berjaya mendapat lebih 18,000 ‘retweet’ daripada pengguna lain.
Apa yang menarik perhatian ramai, kiriman mesej tersebut dilihat seperti undangan ke sebuah majlis rasmi apabila suaminya turut menyediakan atur cara program serta menyenaraikan perkara-perkara penting untuk dibincangkan.
“Jemputan ke perbincangan hati ke hati, tarikh 3 Mac 2022, masa selepas makan dan Altaf (anak) tidur dan tempat di bilik belajar.
“Agenda luahan hati untuk perbaiki diri masing-masing dan membincangkan perkara semasa yang berlaku seperti kerja, kewangan dan tahap emosi diri,” tulis suaminya.
Katanya, dia juga agak terkejut apabila secara tiba-tiba suaminya mengirimkan pesanan dalam bentuk formal tersebut kerana kebiasaannya mereka lebih banyak berbincang di atas katil sebelum tidur atau selepas solat.

“Biasa tidak ada formal macam ini, santai dengan cara ‘pillowtalk atau lepas solat jemaah. Bila suami hantar macam ini, terus saya ambil tangkap layar kirimannya,” katanya ketika dihubungi Kosmo! tadi.
Jelas Atikah, tujuannya berkongsi perkara itu ke media sosial adalah untuk memberitahu kepada pasangan di luar sana mengenai realiti dalam berumah tangga.
“Tujuan saya muat naik ciapan itu adalah untuk beritahu yang perkahwinan tak setiap masa indah, sedangkan lidah lagi tergigit ini pula suami isteri.
“Cara komunikasi antara pasangan itu berbeza, tak semestinya perlu ikut cara macam kami dan yang penting masalah yang timbul dapat diselesaikan,” ujarnya
Menjengah ke ruangan komen, rata-rata orang ramai bersetuju mengatakan kunci kebahagiaan sesebuah rumah tangga adalah melalui komunikasi yang baik antara pasangan.
“Setuju, komunikasi itu penting dalam perkahwinan, kalau komunikasi gagal berjalan dengan baik, masalah yang timbul akan lebih teruk sebab itu sampai berlaku penceraian, tiada perbincangan antara suami isteri,” ciap Syazreena. – KOSMO! ONLINE


Kerja syif malam jejas fungsi otak
Oleh KOSMO!

9 Mac 2022, 10:00 pm
LINZ, AUSTRIA – Satu analisis terbaharu mendakwa bahawa bekerja secara syif pada waktu malam boleh menyebabkan masalah daya ingatan dan menjejaskan fungsi otak, lapor agensi berita United Press International, semalam.
Kajian yang diterbitkan dalam jurnal Occupational and Environmental Medicine itu turut dikaitkan dengan tahap kewaspadaan dan fokus visual yang lebih rendah serta penurunan dalam keupayaan untuk mengawal impuls dan tindak balas situasi.
Keadaan ini berpotensi meningkatkan risiko kecederaan dan kesilapan di tempat kerja.
Berdasarkan data daripada 18 kajian yang secara kolektif melibatkan lebih daripada 18,000 peserta, penyelidik mendapati bahawa pekerja syif malam mempunyai markah lebih rendah pada ujian yang direka untuk mengukur kawalan impuls dan keupayaan membuat keputusan.
“Kajian terdahulu telah mengaitkan kerja syif dengan masalah tidur dan komplikasi kesihatan serius lain, termasuk penyakit jantung, obesiti, diabetes, gangguan mood dan penyalahgunaan bahan terlarang.
“Bekerja di luar kitaran siang malam bakal mengganggu jam dalaman badan atau rentak sirkadian,” kata saintis Universiti Swasta Sigmund Freud, Thomas Vlasak. – Agensi


51 pengunjung pusat hiburan tanpa lesen dikompaun RM51,000
Oleh FITRI HAZIM

9 Mac 2022, 7:47 pm
KUALA LUMPUR – Seramai 51 pengunjung sebuah pusat hiburan tanpa lesen dikompaun kerana melanggar prosedur operasi standard (SOP) Fasa 4 Pelan Pemulihan Negara (PPN) dalam serbuan sebuah pusat hiburan di Jalan Pudu Ulu di sini malam tadi.
Ketua Polis Daerah Cheras, Asisten Komisioner Muhammad Idzam Jaafar berkata, pasukan polis Bahagian Siasatan Jenayah (D7) Ibu Pejabat Polis Daerah Cheras menjalankan serbuan tersebut pada pukul 10.10 malam.
“Hasil serbuan polis telah mengeluarkan 51 kompaun di bawah Peraturan 17(1) Peraturan-Peraturan Pencegahan dan Pengawalan Penyakit Berjangkit (PPPDPPB) 2021 terhadap 51 pelanggan warga tempatan menjadikan jumlah keseluruhan kompaun RM51,000.
“Selain itu, kita turut menahan seorang lelaki warga tempatan dan lima orang wanita warga asing atas kesalahan menjalankan perniagaan tanpa lesen yang sah, menggajikan pekerja asing tanpa permit yang sah dan bekerja tanpa permit yang sah,” katanya dalam satu kenyataan hari ini.
Menurut Idzam, polis turut merampas satu unit Professional Mixer DJM-2000 Nexus jenama Pioneer, satu unit mikrofon receiver jenama Aviano, dua unit mikrofon jenama tanpa jenama dan satu unit pembesar suara jenama KH Sound.
“Kesemua suspek yang ditangkap berumur dalam lingkungan 26 hingga 40 tahun dan tidak mempunyai rekod lampau.

“Kes disiasat di bawah Seksyen 4 (1) Akta Hiburan Wilayah Persekutuan Kuala Lumpur 1992, Seksyen 55B Akta Imigresen 1959/63 dan Seksyen 6(1)(c) Imigresen 1959 (Pin 2002),” jelasnya. – KOSMO! ONLINE


Latiff kecewa hampakan penyokong Harimau Kumbang
Oleh NOOR HASLIZA NUSI

9 Mac 2022, 8:33 pm
GEORGE TOWN – Kapten Penang FC, Abdul Latiff Suhaimi, 33, meluahkan kekecewaan apabila pasukannya gagal mengumpul mata penuh ketika beraksi di laman sendiri dalam aksi saingan Liga Super menentang Melaka United FC di Stadium Bandaraya di sini malam semalam.
Lebih pasrah lagi apabila dia yang beraksi di posisi pertahanan skuad Harimau Kumbang itu telah menghasilkan gol jaringan sendiri hasil tampanan bola yang terkena pada badannya pada minit ke-40.
Pada perlawanan itu, pasukan kendalian Ketua Jurulatih Tomas Trucha terikat dengan kedudukan seri 1-1 sehingga 90 minit perlawanan berlangsung.
Latiff berkata, dia memberi jaminan tidak akan mengulangi kesilapan tersebut sekali gus nekad mempamerkan momentum kecemerlangan buat pasukan serta peminat tegar Penang FC.
“Memang amat kecewa lagi-lagi apabila bola terkena pada badan sehingga memberi gol percuma kepada pihak lawan.
“Saya nekad tidak mahu menghampakan peminat setia Harimau Kumbang dan untuk perlawanan seterusnya, kami tidak mahu mengecewakan lagi pemain ke-12 (penyokong),” katanya ketika dihubungi hari ini.

Abdul Latiff memberitahu, dia memuji semangat juang yang dipamerkan barisan pemain tempatan semasa perlawanan kedua bertemu Melaka di tempat sendiri.
“Bukan mudah bermain dengan pasukan lawan yang mempunyai pemain-pemain import yang berkualiti apatah lagi ketika kami beraksi tanpa kehadiran Casagrande dan Endrick Dos Santos.
“Banyak peluang yang disia-siakan terutama pada masa pertama perlawanan. Mungkin dua atau tiga gol kita mampu peroleh. Rezeki tidak berpihak kepada kita,” jelasnya lagi.
Mengenai gandingan antara pemain lama dan baharu, akuinya lagi, persefahaman pemain dikatakan mula terhasil dalam dua aksi perlawanan menentang Johor Darul Ta’zim (JDT) dan Melaka United FC.
“Kita sudah boleh nampak keserasian pemain dan mereka semakin positif serta memahami antara satu sama lain. Semua pemain juga memberi kerjasama yang baik dan berkerja keras semasa berada di dalam dan luar padang,” tambahnya. – KOSMO! ONLINE


Lelaki tinggal teman wanita bersama barang curi
Oleh ASLIZA MUSA

9 Mac 2022, 7:04 pm
TELUK INTAN – Seorang lelaki diburu dipercayai meninggalkan teman wanitanya bersama beberapa barang termasuk kambing biri-biri disyaki dicuri dalam sebuah kereta di Kampung Bahagia di sini awal pagi tadi.
Ketua Polis Daerah Hilir Perak, Asisten Komisioner Ahmad Adnan Basri berkata, kenderaan jenis Naza Forte dipandu lelaki terbabit sebelum itu ditemui di kawasan parkir di Anson Industri, Jalan Kampung Banjar pada pukul 1.05 pagi.
Katanya, anggota Unit Kereta Peronda (MPV) yang terserempak kereta mencurigakan itu lalu dihampiri, namun lelaki itu terus memecut laju memandu ke arah Sungai Manik dan lolos.
“Anggota meneruskan rondaan dan menjumpai kereta tersebut ditinggalkan dalam keadaan pintu terbuka di Kampung Bahagia.
“Pemeriksaan lanjut di dalam kereta itu menjumpai sejumlah tebu, sebuah rangka motorsikal, pemotong gergaji rantai dan dua ekor biri-biri yang berada dalam but kereta berkenaan,” katanya di sini hari ini.
Menurut beliau, pada masa sama, pihaknya menerima maklumat daripada orang awam mengenai seorang perempuan bersama anaknya berada di luar beranda rumahnya di Kampung Bahagia Teluk Intan dalam keadaan mencurigakan.

Katanya, hasil soal siasat mendapati kedua-dua mereka adalah individu sama yang menaiki kenderaan bersama rakan lelakinya yang dikenali sebagai ‘Kemae’.
“Tangkapan telah dijalankan terhadap wanita tersebut selepas memaklumkan kesemua rampasan dalam kereta terbabit adalah milik suspek manakala anak lelakinya diserah semula kepada suaminya sendiri.
“Hasil siasatan mendapati suspek lelaki terbabit merupakan penagih dadah yang dikenali wanita itu sejak tiga tahun lalu,” katanya.
Ahmad Adnan berkata, semakan mendapati kereta terbabit tidak pernah terlibat dengan mana-mana rekod kenderaan curi.
“Kereta tersebut dipinjam oleh Kemae dengan kawannya. Wanita terbabit direman selama tiga hari sehingga Jumaat untuk siasatan mengikut Seksyen 29(1) Akta Kesalahan Kecil 1955.
“Ujian urin mendapati dia positif dadah jenis methamphetamin dan usaha mengesan Kemae sedang giat dijalankan,” katanya. – KOSMO! ONLINE


Wanita tidak makan sayur atau buah selama 22 tahun
Oleh KOSMO!

9 Mac 2022, 8:30 pm
LONDON – Seorang wanita dari Britain mendedahkan bahawa dia tidak pernah makan buah atau sayur selama 22 tahun dan hanya bertahan dengan diet nuget ayam, jejari dan kerepek kentang kerana mengalami fobia makanan yang melampau, lapor akhbar Daily Mail semalam.
Summer Monro, 25, mengalami gangguan pengambilan makanan (ARFID) yang dipercayai mula berlaku setelah dia dipaksa makan kentang putar ketika berusia tiga tahun.
Sejak itu, dia telah bertahan dengan hanya memakan nuget ayam jenama Birds Eye dan kerepek kentang Walkers serta jejari kentang.
Menurutnya, dengan hanya melihat sebiji buah atau sebatang sayur, sudah cukup untuk membuatkannya terkedu.
Tambah wanita itu, dia juga tidak bersarapan pagi. Hidangan makan tengah harinya pula adalah sebungkus kerepek kentang Walkers dan enam hingga lapan keping nuget Birds Eye bagi makan malam.
Monro telah cuba menjalani terapi sebanyak dua kali dalam usaha menghilangkan fobia yang dialaminya itu, namun gagal.

Walaupun mempunyai tabiat pemakanan yang terhad, Monro menegaskan bahawa dia sihat sepenuhnya dan tidak mengambil sebarang vitamin atau makanan tambahan kesihatan. – Agensi


Remaja lelaki jejaki kapal-kapal layar elit Rusia
Oleh KOSMO!

9 Mac 2022, 7:30 pm
ORLANDO, FLORIDA – Seorang remaja yang pernah menjejaki jet peribadi milik bilionair, Elon Musk mendedahkan bahawa dia kini sedang melakukan perkara sama kepada kapal-kapal layar pemimpin berpengaruh Rusia yang cuba melarikan diri ke tempat perlindungan, lapor akhbar The Sun UK semalam.
Remaja lelaki bernama Jack Sweeney itu mula dikenali selepas dia menjejaki jet pemilik Tesla itu pada Januari lalu, namun kini dia menggunakan kemahirannya untuk sasaran baharu.
Pelajar berusia 19 tahun yang belajar di Universiti Central Florida itu berkata, dia menggunakan kuasa media sosial untuk membantu dalam usaha global bagi menyekat kroni-kroni Rusia.
Sweeney cuba mengulangi helah yang sama dengan menggunakan satu siri bot Twitter yang sebelum ini turut digunakan untuk menjejaki pesawat Bill Gates dan Jeff Bezos.
Tiga akaunnya mempunyai gabungan jumlah pengikut lebih daripada 500,000 dan menggunakan data awam serta siri algoritma.
“Pada mulanya saya melakukannya kerana ada yang menyuruh, tetapi kini saya lihat ia dapat membantu,’’ katanya kepada akhbar Wall Street Journal. – Agensi


Wanita curi, sembunyi beras 10 kg dalam jubah
Oleh KOSMO!

9 Mac 2022, 8:00 pm
JAKARTA – Sebuah video menjadi tular di media sosial Indonesia kerana memaparkan insiden tiga wanita disyaki mencuri beras di sebuah kedai dengan cara memasukannya ke dalam pakaian, lapor laman berita Suara.com.
Video yang dimuat naik pada akaun Facebook bernama Tribun Medan itu dirakam menerusi televisyen litar tertutup (CCTV) sebuah kedai.
Menerusi video yang dikongsikan, tiga wanita bertudung dan berjubah dilihat keluar dari sebuah kereta hitam yang berhenti di hadapan kedai berkenaan.
Melihat ada yang datang, pemilik kedai itu kemudian melayan pelanggan yang datang dan berbual dengan salah seorang daripada mereka.
Salah seorang yang berjubah hitam kemudiannya mengambil sekampit beras seberat seberat 10 kilogram (kg) dan memasukkannya ke dalam jubah tanpa diketahui oleh pemilik kedai tersebut.
Mereka kemudian keluar dari kedai tanpa membawa apa-apa pada tangan.

Muat naik itu mendapat perhatian netizen di ruangan komen.
“Mak cik suka bersenam ke? Kuat betul pahanya boleh kepit seguni beras,’’ tulis seorang netizen.
“Sekampit beras hilang sekelip mata, dahsyat betul,’’ komen netizen lain. – Agensi


Cuaca buruk di 9 negeri malam ini
Oleh ALWANI ZAFIRAH

9 Mac 2022, 8:24 pm
PETALING JAYA – Jabatan Meteorologi Malaysia (MetMalaysia) menjangkakan keadaan hujan lebat berserta ribut petir dan angin kencang bakal berlaku di sembilan negeri sehingga pukul 9 malam ini.
MetMalaysia dalam laporannya di Facebook memaklumkan antara negeri terlibat adalah Kedah yang merangkumi kawasan Kota Setar, Pokok Sena, Yan, Pendang, Sik dan Bandar Baharu serta beberapa daerah di Pulau Pinang.
“Ia termasuklah sekitar Barat Daya, Timur Laut, Seberang Perai Tengah dan Seberang Perai Selatan.
“Manakala di Perak kawasan yang terlibat adalah Larut, Matang dan Selama, Hulu Perak, Kuala Kangsar, Kinta, Kampar, Hilir Perak, Batang Padang dan Muallim,” katanya di sini hari ini.
Selain itu, hujan lebat serta ribut petir sedang tertumpu di beberapa kawasan sekitar negeri Kelantan seperti Jeli, Kuala Krai dan Gua Musang.
“Bagi negeri Pahang, antara kawasan yang dijangka mengalami cuaca buruk tersebut adalah Tanah Tinggi Cameron, Lipis, Raub, Jerantut, Bentong dan Temerloh serta beberapa daerah di Selangor iaitu Hulu Selangor, Gombak dan Hulu Langat.

Dalam pada itu, MetMalaysia turut meramalkan hujan lebat serta ribut petir bakal melanda di keseluruhan Kuala Lumpur dan beberapa kawasan lain di Johor serta Sarawak malam ini.
Sementara itu, dalam kenyataan lain yang dikeluarkan, MetMalaysia menjangkakan negeri Sabah bakal berdepan dengan situasi hujan berterusan sehingga esok.
Oleh itu, penduduk di kawasan terlibat dinasihatkan untuk kekal berwaspada dan tidak melakukan aktiviti laut buat sementara waktu ekoran cuaca yang tidak menentu ini. – KOSMO! ONLINE


PM arah Mosti kaji benih padi tahan lasak
Oleh MASTURAH SURADI

9 Mac 2022, 7:13 pm
MERSING – Kementerian Sains, Teknologi dan Inovasi (Mosti) diarah membangunkan penggunaan varieti benih padi yang tahan lasak terutama bagi menghadapi bencana banjir yang tidak menentu ketika ini.
Perdana Menteri, Datuk Seri Ismail Sabri Yaakob berkata, beberapa negara seperti Filipina dan India sudah menggunakan padi tersebut yang didapati tidak rosak apabila ditenggelami air untuk beberapa ketika.
Kata beliau, Mosti dan Institut Penyelidikan dan Kemajuan Pertanian Malaysia (MARDI) juga diminta mengkaji benih padi yang tidak memerlukan penggunaan air yang banyak bagi menjimatkan kos.
“Kita sebagai negara yang tidak menentu bila berlaku banjir ketika ini, kadang-kadang waktu padi sedang meranum tiba-tiba ditenggelami air dan akhirnya padi atau anak-anak padi musnah.
“Saya minta Mosti lihat perkara ini iaitu (kalau berlaku) banjir sekali pun tanaman padi tidak rosak bila ditenggelami air. Ini juga boleh bantu pesawah mengelak kerugian seperti baru-baru ini banyak padi di sawah musnah akibat banjir,” katanya.
Beliau berkata demikian ketika berucap selepas menyampaikan 500 guni benih padi IS21 seberat 20 kilogram (kg) setiap satu kepada wakil komuniti Endau di Felcra Seri Mahkota, Endau, hari ini.

Kata Perdana Menteri, sewaktu beliau berada di Kementerian Pertanian dan Industri Asas Tani dahulu, beberapa rancangan untuk menghasilkan benih-benih padi yang boleh meningkatkan pendapatan pesawah telah dilakukan.
“MARDI misalnya telah buat kajian iaitu menanam padi tidak di dalam sawah yang perlukan air bertakung, ia hanya perlu disiram sahaja seperti siram pokok bunga dan tak perlu tali air.
“Kajian telah dilaksanakan dan ujian untuk padi ini telah saya lancarkan di Pulau Pinang dahulu iaitu padi tanpa guna air yang banyak. Cuma ketika itu dari segi hasil agak rendah iaitu tiga hingga empat tan sahaja,” katanya. – KOSMO! ONLINE


Anwar desak pengeluaran KWSP disegerakan
Oleh KOSMO!

9 Mac 2022, 8:17 pm
PETALING JAYA – Presiden PKR, Datuk Seri Anwar Ibrahim mendesak agar kerajaan meluluskan pengeluaran simpanan Kumpulan Wang Simpanan Pekerja (KWSP) sesegera yang boleh.
Menurut satu kenyataan yang dikeluarkan, Ahli Parlimen Port Dickson itu berkata, beliau ambil maklum bahawa terdapat desakan dalam kalangan rakyat yang mahukan pengeluaran KWSP dibenarkan oleh kerajaan.
“Seperti yang saya pernah kemukakan soal ini tahun lalu di Dewan Rakyat, saya agak keberatan untuk mendukung langkah ini kerana ia pasti memberi kesan kepada simpanan mereka di masa hadapan meski saya tahu pendirian ini sangat tidak popular di kalangan rakyat.
“Saya turut meletakkan syarat kepada kerajaan saat itu untuk menampung kerugian yang dialami rakyat akibat banjir sekiranya kerajaan enggan untuk membenarkan pengeluaran KWSP.
“Namun, setelah berbulan berlalu, nampaknya kerajaan dan Menteri Kewangan Tengku Zafrul tidak mempedulikan desakan ini. Bilangan rakyat yang mengeluh kepada saya terus meningkat, ” jelasnya sebentar tadi.
Jelas Anwar, dia terus mendengar keluhan dalam kalangan rakyat yang hari ini berada dalam keadaan yang amat terdesak dan menekan, terutamanya dalam jelajah beliau di seluruh Johor yang sedang berlangsung.

“Justeru, setelah kita melihat bahawa kerajaan seolah tidak ada jalan untuk merungkai kegagalan ini, saya kini mendukung agar pengeluaran ini dibenarkan sesegera mungkin dan tanpa ada apa-apa halangan dan kerenah birokrasi.
“Kerajaan juga mesti ambil kira nasib golongan rakyat yang tidak mencarum, ” katanya. – KOSMO! ONLINE.


‘Rumah dah bayar bulan, tapi penuh dengan keluarga pekerja’
Oleh KOSMO!

9 Mac 2022, 8:02 pm
PETALING JAYA – Seorang wanita mendakwa rumah yang dibeli di Ranggu, Tawau telah didiami oleh pekerja projek perumahan tersebut bersama keluarganya sementara ia masih dalam proses pembinaan.
Menerusi perkongsian gambar oleh pemilik, Alin Yusof di Facebook, dia mempersoalkan tindakan pihak pemaju serta kontraktor kerana telah membenarkan pekerja mereka untuk tinggal terlebih dahulu dalam unit yang dibeli pelanggan.
“Apa cerita rumah di Ranggu ini kami yang bayar tapi pekerja yang tinggal,” tulisnya menerusi kapsyen di Facebook.
Dalam pada itu, hantaran wanita tersebut telah menimbulkan tanda tanya dalam kalangan orang ramai dan pelbagai reaksi telah diberikan di ruangan komen.
“Gila apa, beli rumah mahal-mahal kontraktor bagi pekerja duduk dulu, kesian tak sempat rasmi rumah sendiri,” ciap seorang pengguna Twitter.
Sehubungan itu, rata-rata daripada mereka berasa kurang senang dengan tindakan pekerja terbabit kerana dengan sewenang-wenangnya tinggal di dalam rumah orang tanpa sebarang kebenaran atau pengetahuan pemilik.

Berita berkaitan: PR1MA mohon maaf pekerja huni rumah pembeli
“Mungkin boleh buat laporan berhubung isu ini, agak tidak adil jika orang lain dibenarkan tinggal di dalam rumah orang tanpa pengetahuan pemilik itu sendiri,” ujar Shikin Md Ali.
“Dua tiga kali kami pindah rumah, setiap kali buat pengubahsuaian, mesti pekerja buruh yang buat rumah tinggal dalam rumah buat macam rumah sendiri, dengan bersepahnya, temasuklah ambil barang-barang yang ditinggalkan dalam rumah, melayang duit,” luah pengguna yang lain.
Selain itu, mereka juga meminta agar pihak berwajib yang mengendalikan projek perumahan itu untuk lebih bertanggungjawab dalam menjaga hak pengguna dan pemilik rumah.
“Pihak pemaju atau kontraktor sila lebih peka dengan isu seperti ini, kami dah bayar rumah secara bulanan, jangan biar orang lain duduk percuma, siap buat macam rumah sendiri, mana hak kami sebagai pemilik rumah,” kata Syazmir Azhari. – KOSMO! ONLINE


Buat laporan palsu, pemandu van didenda RM2,000
Oleh NUZULSHAM SHAMSUDDIN

9 Mac 2022, 6:16 pm
SELAYANG – Tindakan seorang pemandu van yang membuat laporan polis palsu hilang kad pengenalan kononnya diragut berbalas apabila dia didenda maksimum RM2,000 oleh Mahkamah Majistret di sini hari ini.
Majistret Nur Hafizah Rajuni menjatuhi  hukuman itu ke atas K. Soundararajan , 27, selepas tertuduh mengaku bersalah atas pertuduhan disabitkan ke atasnya.
Tertuduh berdepan hukuman penjara enam bulan sekiranya gagal membayar denda. Tertuduh membayar denda tersebut.
Soundararajan didakwa memberi maklumat secara bertulis yang mana tertuduh mengetahui ia palsu sehingga menyebabkan pegawai penyiasat melakukan siasatan.
Kesalahan itu dilakukan di Balai Polis Selayang di sini pada pukul 4.50 petang, 4 Mac lalu yang didakwa mengikut Seksyen 182 Kanun Keseksaan.
Timbalan Pendakwa Raya, Khairunnisak Hassni memohon hukuman setimpal sebagai pengajaran.

“Undang-undang tidak menghalang mana mana individu untuk membuat laporan polis . Namun fakta yang ingin dimasukkan dalam laporan itu haruslah yang benar dan tidak direka.
“Sepatutnya tertuduh tidak patut mengambil kesempatan dengan membuat laporan palsu daripada dikenakan denda oleh Jabatan Pendaftaran Negara (JPN) kerana kehilangan kad pengenalan,” katanya.
Peguam M. Mariappan daripada Yayasan Bantuan Guaman Kebangsaan memohon hukuman ringan kerana ini merupakan kesalahan pertama selain berjanji tidak akan mengulangi kesalahan itu lagi.
“Anak guam saya bekerja sebagai pemandu van dengan pendapatan RM1,000 sebulan,” katanya.
Berdasarkan fakta kes, tertuduh membuat laporan polis dia telah diragut dua individu semasa bermain video di telefon bimbitnya.
Setelah disiasat beg tertuduh yang mengandungi dokumen penting hilang selepas tertinggal atas bonet kereta. Tertuduh membuat laporan palsu kerana takut akan didenda oleh JPN atas kecuaiannya. – KOSMO! ONLINE


Rusia, Ukraine setuju laksana gencatan senjata sehari
Oleh KOSMO!

9 Mac 2022, 5:51 pm
KIEV – Moscow dan Kiev hari ini bersetuju untuk melaksanakan gencatan senjata selama sehari di beberapa koridor pemindahan bagi membolehkan penduduk melarikan diri dari zon peperangan, kata Timbalan Perdana Menteri Ukraine, Iryna Vereshchuk.
Vereshchuk berkata, Moscow berikrar untuk menghormati gencatan senjata dari pukul 9 pagi (waktu tempatan) hingga 9 malam (waktu tempatan) di kira-kira enam kawasan pertempuran termasuk wilayah-wilayah di sekitar Kiev,  Zaporizhzhia di bahagian selatan dan beberapa bahagian timur laut Ukraine.
Orang awam di sekitar Kiev termasuk Irpin dan Bucha akan dipindahkan ke ibu negara Ukraine itu untuk mengelak daripada serangan bom tentera Rusia.
Menurut laporan, penduduk terpaksa berpindah dalam situasi tembakan dan pengeboman bagi menyelamatkan diri daripada terkena serangan.
Semalam, kira-kira 60 buah bas membawa dua konvoi berjaya memindahkan orang awam keluar dari bandar Sumy, 350 kilometer di timur Kiev.
Lebih 5,000 penduduk dipindahkan dari bandar itu, yang terletak berhampiran dengan sempadan Rusia dan terjejas teruk akibat pertempuran sengit. – AFP


Salah faham punca kebakaran PPR Intan Baiduri
Oleh FITRI HAZIM

9 Mac 2022, 5:39 pm
KUALA LUMPUR – Salah faham dengan jiran menjadi punca seorang penolak sayur bertindak membakar sebuah motosikal sehingga mengakibatkan kebakaran 48 buah motosikal dan empat buah kereta di Perumahan Rakyat (PPR) Intan Baiduri di sini pada Jumaat lalu.
Ketua Polis Daerah Sentul, Asisten Komisioner Beh Eng Lai berkata, perselisihan faham terjadi selepas mangsa memarahi suspek utama dalam kes tersebut selepas cuba menjual dadah kepada anak mangsa.
“Hasil siasatan mendapati motif pembakaran adalah disebabkan oleh salah faham diantara suspek utama dengan salah seorang mangsa motosikal yang terbakar.
“Suspek bertindak membakar motosikal milik mangsa dengan menyalakan api di kushion yang koyak di motosikal milik mangsa namun tidak menjangka kebakaran tersebut telah merebak ke keseluruhan kawasan parkir motosikal di Blok C PPR tersebut.
“Anggaran kerugian dalam kebakaran tersebut berjumlah RM300,000,” katanya dalam satu sidang akhbar di IPD Sentul di sini hari ini.
Mengulas lanjut, suspek utama berumur 31 tahun serta mempunyai 14 rekod kes lampau berkaitan kes jenayah bunuh, samun, gaduh dan dadah.

“Pada 4 Mac kira-kira pukul 1.30 petang hingga 05 Mac kira-kira pukul 6.30 petang, pihak polis daripada Bahagian Siasatan Jenayah Ibu Pejabat Polis Daerah (IPD) Sentul telah berjaya menangkap tiga orang lelaki warganegara tempatan berusia lingkungan 31 hingga 44 tahun di PPR Intan Baiduri Kuala Lumpur yang disyaki terlibat dalam kes ini.
“Susulan dari tangkapan yang dilakukan, polis turut merampas satu unit pemetik api dipercayai telah digunakan untuk memulakan kebakaran. Selain itu, pihak polis juga turut merampas pakaian yang dipakai oleh ketiga-tiga suspek semasa kejadian berlaku.
“Kertas siasatan telah dirujuk ke Timbalan Pendakwa Raya Kuala Lumpur dan suspek utama kes ini akan dituduh di bawah Seksyen 435 Kanun Keseksaan, manakala dua lagi suspek yang ditangkap akan dijadikan saksi pendakwaan,” jelasnya. – KOSMO! ONLINE


Bantuan kerajaan perlu disyukuri
Oleh KHAIRUL MOHD. ALI

9 Mac 2022, 6:41 pm
JOHOR BAHRU – Kerajaan tidak pernah meminta masyarakat khususnya penerima sebarang bentuk bantuan untuk membalas budi dalam bentuk sokongan khususnya ketika pilihan raya.
Menteri Perumahan dan Kerajaan Tempatan, Datuk Seri Reezal Merican Naina Merican sebaliknya berkata, bantuan diberi kerajaan itu perlu disyukuri dan dihargai.
“Sebagai kerajaan, apabila ada pihak kurang bernasib baik memohon bantuan kita perlu usahakan sebaik mungkin, kita cuba bantu mereka.
“Perkara ini (Program Baik Pulih Rumah di Bandar) tidak dapat dilakukan tanpa adanya kerjasama erat dan kukuh antara kerajaan pusat dan kerajaan negeri,” katanya ketika berucap pada majlis penyerahan surat kelulusan Program Baik Pulih Rumah di Bandar Negeri Johor yang diadakan di Menara Majlis Bandaraya Johor Bahru, di sini hari ini.
Sehubungan itu, beliau mengingatkan orang ramai bahawa kepentingannya wujud sebuah kerajaan negeri yang stabil bagi membolehkan pelbagai agenda demi kesejahteraan rakyat dilaksana dengan baik dan tersusun.
Sementara itu, dalam majlis berkenaan, seramai 62 pemilik rumah kediaman terdiri daripada keluarga B40 menerima surat kelulusan baik pulih berkenaan darul 15 pihak berkuasa tempatan (PBT) seluruh Johor.

Tambah Reezal Merican, kementeriannya memperuntukkan sejumlah RM935,000 bagi pelaksanaan program itu di Johor sepanjang tahun ini dalam usaha meningkatkan taraf hidup golongan memerlukan.-KOSMO! ONLINE


Penjawat awam sogok kerja turap jalan diberkas
Oleh NORHAYATI YAHAYA

9 Mac 2022, 6:47 pm
SHAH ALAM – Seorang penjawat awam ditahan selepas meminta dan menerima rasuah berjumlah RM2,500 bagi kerja-kerja penurapan jalan.
Menurut sumber, lelaki berusia 35 tahun yang bertugas di sebuah agensi kerajaan ditahan di Ibu Pejabat Suruhanjaya Pencegahan Rasuah Malaysia (SPRM) Selangor di sini pada pukul 2 petang tadi.
“Suspek dikatakan telah meminta dan menerima rasuah tersebut daripada sebuah syarikat kontraktor.
“Ini dipercayai sebagai balasan untuk membantu syarikat terbabit mendapatkan kerja-kerja penurapan jalan bernilai RM90,000,” katanya.
Sementara itu, Pengarah SPRM Selangor, Datuk Alias Salim mengesahkan penahanan tersebut dan memberitahu, kes disiasat di bawah Seksyen 17 (a) Akta SPRM 2009.
“Suspek dijangka dibawa ke Mahkamah Majistret Shah Alam esok untuk permohonan reman,” ujarnya. -KOSMO! ONLINE


JKKP Perak siasat kejadian runtuhan kuari
Oleh ASLIZA MUSA

9 Mac 2022, 6:09 pm
IPOH – Siasatan menyeluruh dilakukan susulan kes dua pekerja kuari dipercayai tertimbus runtuhan batu di tapak kuari di Keramat Pulai, Jalan Cameron Highlands-Simpang Pulai, semalam.
Pengarah Jabatan Keselamatan dan Kesihatan Pekerjaan (JKKP) Perak, Supian Alias berkata, pihaknya telah mengarahkan sepasukan pegawai penyiasat untuk menjalankan siasatan berkaitan kejadian itu.
Bagaimanapun katanya, siasatan akan dilakukan setelah operasi mencari dan menyelamat selesai.
“Siasatan menyeluruh akan dijalankan bagi mengenal pasti sebarang pelanggaran perundangan dan elemen lain yang menjadi punca kepada kemalangan itu.
“Tindakan perundangan akan diambil ke atas pihak bertanggungjawab sekiranya didapati terdapat pelanggaran di bawah Akta Keselamatan dan Kesihatan Pekerjaan 1994,” katanya dalam kenyataannya di sini hari ini.
Menurut beliau, pihak jabatan memandang serius setiap kemalangan melibatkan pekerja mahupun orang awam.

Katanya, majikan mempunyai kawalan penuh ke atas sebarang aktiviti di tempat kerja dan bertanggungjawab dalam mengenal pasti bahaya, membuat penilaian dan kawalan risiko yang berkesan.
“Kejadian seumpama itu boleh dielakkan jika majikan melaksanakan penaksiran dan kawalan risiko komprehensif mengikut Garis Panduan bagi Pengenalpastian Hazard, Penaksiran Risiko dan Kawalan Risiko (HIRARC),” katanya.
Dalam kejadian pukul 9.15 pagi semalam, dua mangsa yang tertimbus runtuhan batu dikenali sebagai Itam Lasoh, 43, dan Kheow Loo Siew Soon, 49.
Seorang lagi mangsa berusia 35 tahun yang mengalami patah tulang kaki dihantar ke Hospital Raja Permaisuri Bainun (HRPB) untuk rawatan manakala rakannya berusia 38 tahun cedera ringan. – KOSMO! ONLINE


Amaran ribut petir di sembilan negeri
Oleh ALWANI ZAFIRAH

9 Mac 2022, 5:46 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir bagi sembilan negeri petang ini.
Menurut MetMalaysia, hujan lebat serta ribut petir sedang berlaku di negeri Kedah melibatkan kawasan Yan, Pendang, Kuala Muda, Sik, Baling, Kulim dan Bandar Baharu serta beberapa daerah di Perak.
“Ia termasuklah Larut, Matang dan Selama, Hulu Perak, Kuala Kangsar, Kinta, Kampar, Batang Padang dan Muallim.
“Manakala bagi negeri Pahang, antara kawasan yang mengalami cuaca buruk tersebut adalah Jerantut, Temerloh, Maran, Kuantan dan Bera,” katanya dalam satu kenyataan di Facebook hari ini.
Selain itu, di Selangor, hujan lebat, ribut petir dan angin kencang dilihat tertumpu sekitar Hulu Selangor, Gombak dan Hulu Langat serta keseluruhan kawasan bagi Kuala Lumpur.
Sementara itu, keadaan yang sama dilaporkan berlaku di Jelebu, Negeri Sembilan dan akan berlarutan sehingga lewat petang nanti.

Tambah MetMalaysia, amaran ribut petir turut dikeluarkan bagi negeri Kelantan melibatkan kawasan Jeli, Kuala Krai dan Gua Musang.
“Di Johor, antara daerah seperti Segamat, Muar, Batu Pahat, Pontian, Kulai dan Johor Bahru bakal berdepan dengan cuaca hujan lebat, ribut petir serta angin kencang petang ini dan dijangka berterusan sehingga pukul 8 malam nanti.
“Di Sarawak, Sri Aman, Sarikei (Julau), Sibu (Kanowit), Kapit (Song dan Kapit) dan Bintulu (Tatau dan Sebauh) turut berdepan dengan situasi yang sama,” ujarnya. – KOSMO! ONLINE


Lelaki jual teman wanita di laman Michat
Oleh KOSMO!

9 Mac 2022, 6:30 pm
JAKARTA – Seorang lelaki di bandar Pontianak, Indonesia ditahan polis selepas dipercayai cuba menjual kekasihnya kepada pelanggan menerusi aplikasi Michat, lapor laman Suara.com, semalam.
Suspek bernama AD itu mengiklankan kekasihnya untuk dijadikan pemuas nafsu mana-mana lelaki hidung belang dengan harga 300,000 rupiah (RM87).
Menurut Ketua Bahagian Jenayah Polis Pontianak, Indra Asrianto, ini bukan kali pertama AD menjadikan kekasihnya sebagai lubuk mendapatkan wang dengan mudah.
“AD menggunakan identiti berbeza di laman Michat untuk mencari pelanggan dan menetapkan harga 300,000 (RM87) hingga 500,000 rupiah (RM145) untuk beberapa wanita dipercayai bekas kekasihnya sebelum ini.
“Pihak kami telah membawa suspek ke balai untuk soal siasar lanjut bagi membongkar sama ada terdapat mangsa lain dalam skim pelacuran ini,” jelas Indra. – Agensi


Budak lelaki berani kejar perompak bermotosikal
Oleh KOSMO!

9 Mac 2022, 7:00 pm
JAKARTA – Seorang kanak-kanak lelaki menjadi tular di media sosial Indonesia kerana berjaya mengejar dua orang perompak, lapor laman berita Suara.com.
Video yang dimuat naik pada akaun Instagram bernama @makassar_iinfo itu dirakam menerusi televisyen litar tertutup (CCTV).
Rakaman menunjukkan situasi di sebuah lorong pada waktu petang yang lengang. Kelihatan dua perompak sedang membonceng motosikal melalui lorong berkenaan dengan seorang budak lelaki mengejar mereka di belakang.
Selepas melalui satu simpang, budak lelaki itu sempat menarik beg yang digalas oleh salah seorang daripada perompak berkenaan.
Walaupun sudah berjaya merampas beg itu, dia tetap terus mengejar dua lelaki berkenaan.
Menurut maklumat, dua perompak itu telah merompak telefon bimbit milik kanak-kanak berkenaan.

Muat naik video tersebut menjadi tular dan mendapat perhatian netizen di ruangan komen.
“Kacak dan berani,’’ komen seorang netizen.
“Ini budak bukan sebarang budak,’’ tulis netizen lain. – Agensi


WZ Satu bakal tukar nama kepada Citaglobal Berhad
Oleh KOSMO!

9 Mac 2022, 6:08 pm
PETALING JAYA – Pakar kejuruteraan awam dan pembinaan,  WZ Satu Berhad (WZ Satu) telah mengemukakan cadangan untuk menukar namanya kepada Citaglobal Berhad untuk memberi gambaran yang lebih jelas tentang teras perniagaannya yang sedang bergerak ke hadapan.
Kumpulan kini berhasrat untuk berubah menjadi sebuah konglomerat yang terbabit dalam pengurusan kemudahan, telekomunikasi, tenaga, infrastruktur dan sektor teknologi.
Dalam makluman kepada Bursa Malaysia hari ini, WZ Satu berkata, satu mesyuarat agung luar biasa (EGM) akan diadakan pada tarikh yang akan diumumkan kemudian bagi mendapat kelulusan pemegang saham bagi agenda yang dicadangkan.
Mengulas mengenai cadangan pertukaran nama Kumpulan, Pengerusi Eksekutif dan Presiden WZ Satu, Tan Sri Mohamad Norza Zakaria berkata,  cadangan penukaran nama tersebut mencerminkan keazamannya untuk meneruskan pengalaman dalam mengembangkan Citaglobal Sdn. Bhd. menjadi WZ Satu ke tahap yang lebih tinggi.
“Saya tidak sabar-sabar untuk menjadikan WZ Satu sebagai peserta yang serius dalam industri yang sedang diceburinya serta industri baharu yang boleh menyediakan pertumbuhan transformasi,” katanya dalam kenyataan.
Sehingga  31 Disember 2021, buku pesanan WZ Satu berjumlah RM578 juta dan ini akan memberikan prospek jelas pendapatan syarikat sehingga 2023. -KOSMO! ONLINE


Kejayaan Felda hari ini adalah usaha berterusan pemimpin BN
Oleh MASTURAH SURADI

9 Mac 2022, 4:32 pm
MERSING – Perdana Menteri menegaskan kejayaan yang dinikmati Felda hari ini merupakan usaha berterusan pemimpin Barisan Nasional (BN) sejak dahulu.
Datuk Seri Ismail Sabri Yaakob berkata, Felda tidak akan wujud tanpa perjuangan Allahyarham Tun Abdul Razak Hussein yang bertujuan membasmi kemiskinan luar bandar khususnya orang Melayu.
Kata beliau, agenda itu diteruskan pemimpin BN selepas itu sehingga ke hari ini termasuk beliau sendiri yang mengumumkan beberapa inisiatif kepada para peneroka termasuk hal perumahan dan bantuan lain.
“Kejayaan yang kita kecapi hari ini adalah hasil perjuangan pemimpin BN yang dahulu.
(Tetapi) kita tak nak minta (diberi ucapan) terima kasih seperti orang lain buat kerana yang penting kita perlu sedar kejayaan Felda hasil perjuangan BN dari dulu hingga kini,” katanya.
Beliau berkata demikian ketika berucap pada Majlis Transformasi Perladangan Felda di Padang Awam Felda Endau, di sini hari ini.

Perdana Menteri berkata, ramai yang mendakwa mereka bertanggungjawab dan sayang kepada Felda tetapi hakikat sebenar perkara itu ada dalam kalangan BN dan pemimpinnya.
“Kalau nak kata orang lain sayang Felda, ada bukti mereka tak seperti yang mereka sebutkan, tetapi sekali lagi saya nak tegaskan BN yang sayang kepada Felda dan peneroka,” ujarnya.
Mengulas lanjut, Ismail Sabri berkata, terdapat pemimpin yang kini berada dalam parti lain sebenarnya bercadang untuk melakukan sesuatu terhadap Felda, namun usaha itu tidak berjaya.
“Saya nak beritahu rahsia bahawa saya dimaklumkan Pengerusi Pejuang (Parti Pejuang Tanah Air) Tun Dr. Mahathir Mohamad (dahulu) nak swastakan Felda sebelum Lembaga Letrik Malaysia (LLM) menjadi Tenaga Nasional Berhad (TNB).
“Sebenarnya sebelum ada TNB, Felda pun nak diswastakan tapi tak berjaya sebab itu beliau agak kecewa dan mulai tarikh itu beliau buat keputusan tidak beri lagi bantuan kewangan kepada Felda yang akhirnya perlu hidup sendiri mencari wang,” katanya.
Terdahulu, Perdana Menteri mengumumkan kerajaan telah meluluskan 3,000 tapak rumah generasi kedua di Johor dengan peruntukan RM60 juta bagi dana pembangunan infrastruktur projek itu.
Malah, kerajaan juga mewujudkan semula Tabung Usahawan Belia Felda dengan dana permulaan sebanyak RM10 juta yang berupaya melonjakkan taraf sosio ekonomi generasi baharu Felda selain menjadi pemangkin aktiviti ekonomi di kawasan tanah rancangan itu.- KOSMO! ONLINE


Suri rumah didakwa tipu urusan sewa rumah
Oleh NOR SHAFAWATI YUP

9 Mac 2022, 4:59 pm
SEREMBAN – Seorang suri rumah didakwa di Mahkamah Majistret di sini hari ini atas lima pertuduhan menipu urusan sewa rumah di sekitar Seremban membabitkan kerugian berjumlah RM11, 436 pada bulan lalu.
Tertuduh, R. Shalini, 34, bagaimanapun mengaku tidak bersalah selepas kesemua pertuduhan dibacakan di dua kamar mahkamah berasingan di hadapan Majistret Norzaliza Tesmin dan Mohd. Firdaus Salleh.
Shalini didakwa atas empat pertuduhan memperdayakan tiga wanita dan seorang lelaki dengan mendorong kesemua mereka membuat bayaran dalam urusan sewa rumah dengan memasukkan wang tunai keseluruhan berjumlah RM9,488 ke dalam akaun seorang individu.
Kesalahan itu dilakukan di dua buah bank berasingan, Taman Paroi Jaya dan Ladang Kombok Rantau di Seremban antara 19 hingga 25 Februari 2022.
Sehubungan itu, tertuduh didakwa mengikut Seksyen 417 Kanun Keseksaan, jika sabit kesalahan boleh dipenjara maksimum lima tahun atau dengan denda, atau dengan kedua-duanya.
Selain itu, tertuduh turut didakwa atas satu pertuduhan iaitu dengan curangnya telah menipu seorang lelaki dengan memperdayanya untuk mempercayai tertuduh telah membuat pembayaran sebanyak RM1,948 ke dalam akaun seorang individu untuk urusan sewa rumah.

Kesalahan itu dilakukan di Jalan Intan 5, Taman Bukit Sentosa, Seremban pada 17 Februari 2022.
Pendakwaan dibuat mengikut Seksyen 420 Kanun Keseksaan, jika sabit kesalahan boleh dipenjara tidak kurang setahun dan maksimum 10 tahun dan dengan sebat serta dikenakan denda.
Terdahulu, tertuduh yang diwakili peguam dari Yayasan Bantuan Guaman Kebangsaan (YBGK) dalam rayuannya memohon jaminan paling rendah kerana merupakan seorang suri rumah dan mempunyai tiga orang anak yang masih kecil.
Tertuduh akan dijamin oleh suaminya yang merupakan seorang pemandu lori dengan pendapatan hanya RM2,000 sebulan.
Mahkamah kemudian membenarkan tertuduh diikat jamin RM13,500 dengan seorang penjamin bagi kelima-lima pertuduhan tersebut.
Pendakwaan dikendalikan oleh Timbalan Pendakwa Raya, Nurul Muhaimin Mohd. Azman dan Hafizah Zainul Hashimi.
Kes akan disebut semula secara serentak pada 23 Mac hadapan. – KOSMO! ONLINE


Jurugambar The Star, theSun selamatkan wanita mahu terjun Jambatan Pulau Pinang
Oleh MOHD SYALMIZI HAMID

9 Mac 2022, 4:11 pm
SEBERANG PERAI – Dua jurugambar dua akhbar tempatan berbahasa Inggeris berjaya menyelamatkan seorang wanita yang dipercayai mahu terjun ke dalam laut di Jambatan Pulau Pinang di Kilometer 3.4 arah pulau dekat sini hari ini.
Kejadian kira-kira pukul 12.30 tengah hari itu disedari jurugambar The Star, Ahmad Zhafaran Nasib, 38, dan jurugambar theSun, Masry Che Ani, 48, yang melihat mangsa yang bertopi keledar duduk di atas tembok jambatan.
Menurut Masry, ketika kejadian dia dan Ahmad Zhafaran masing-masing sedang menunggang motosikal dari Butterworth ke George Town sebelum ternampak wanita berusia 30-an itu dalam keadaan mencurigakan.
“Saya dan Zhafaran terus menariknya bagi menghalang daripada dia terjun ke dalam laut sebelum memujuk wanita itu sementara pihak berkuasa sampai.
“Pihak berkuasa tiba kira-kira 15 minit kemudian, manakala Zhafaran terus memujuknya selama kira-kira 40 minit sebelum diserahkan kepada pihak berkuasa,” katanya ketika dihubungi hari ini. – KOSMO! ONLINE


Harga petrol RON97 naik 30 sen
Oleh LUQMAN RIDHWAN MOHAMED NOR

9 Mac 2022, 5:21 pm
PUTRAJAYA – Harga runcit petrol RON97 naik lagi minggu ini iaitu sebanyak 30 sen seliter iaitu daripada RM3.45 kepada RM3.75 seliter.
Kementerian Kewangan (MOF) dalam satu kenyataan berkata, harga runcit petrol RON95 dan diesel pula kekal masing-masing pada RM2.05 seliter dan RM2.15 seliter.
Katanya, pengekalan harga tersebut adalah bagi melindungi pengguna daripada kesan kenaikan harga sebenar minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya hari ini. – KOSMO! ONLINE


Pemuda cuak tersalah masuk tandas wanita
Oleh KOSMO!

9 Mac 2022, 4:49 pm
PETALING JAYA – Sudah menjadi lumrah, apabila berlaku insiden yang tidak disengajakan disebabkan kecuaian diri sendiri sehingga boleh mengaibkan terutamanya apabila berada di kawasan tumpuan ramai.
Semalam, kecoh di media sosial mengenai video seorang pemuda, Rizqin Daniel yang memaklumkan dia telah tersalah masuk tandas wanita di sebuah pusat beli-belah.
Menurut Rizqin, semuanya berpunca apabila ikon yang dipaparkan di luar kawasan tandas mencetuskan salah faham.
“Saya tak sengaja, ikon kat luar keliru sangat,” katanya.
Menerusi rakaman yang dikongsikan, dia memutuskan untuk tunggu di dalam sebuah bilik tandas sehingga keadaan di luar selamat untuknya keluar kerana risau jika kehadirannya itu diketahui oleh wanita lain.
Rizqin turut meluahkan rasa risau apabila mendengar suara wanita di luar tandas berkenaan.

Apa yang menarik, dia sempat tertidur di dalam bilik tandas disebabkan perlu menunggu hampir empat jam sebelum berjaya keluar.
“Aku sampai tertidur tunggu masa nak keluar dengan selamat, dan aku baru perasan ada tong sampah untuk wanita,” ujarnya.
“Aku dah berjaya keluar lepas empat jam, bateri telefon pun dah nak habis,” luahnya.
Rentetan daripada kisah pemuda yang tular itu, rata-rata orang ramai memberikan beberapa tips sekiranya berdepan situasi tersebut selain berkongsi pengalaman masing-masing.
“Pengalaman saya, tunduk kepala dan jalan keluar, semasa jalan kena kepit-kepit, saya pernah lalui situasi ini,” kongsi seorang pengguna.
“Pernah juga sangkut dalam tandas wanita dekat sebuah pusat beli-belah, mujur pakai ‘hoodie’, tutup kepala dan keluar,” kata pengguna lain. – KOSMO! ONLINE


CoolBlog perkenal perisa baharu, O-Riuh Dengan Oreo
Oleh KOSMO!

9 Mac 2022, 5:20 pm
PETALING JAYA –  CoolBlog memberi kelainan dalam tawaran minumannya kepada umum dengan melibatkan penyertaan siri Oreo melalui kempen terbaharunya,  O-Riuh Dengan Oreo.
Melalui kempen tersebut, pelanggan boleh menikmati tiga perisa smoothie baharu iaitu Ultimate Oreo Chocolate, Ultimate Oreo Strawberry dan juga Ultimate Oreo Mint.
Menurut kenyataan CoolBlog yang telah berada di pasaran sejak tahun 2008 sebagai salah satu jenama minuman  atau pemanis mulut halal utama di negara ini, penawaran perisa baharu ini adalah usaha syarikat untuk mempelbagaikan lagi pilihan kepada pelanggan selain sentiasa kreatif dengan mengamalkan konsep ceria serta mesra bagi memenuhi permintaan pelanggan.
“Minuman dalam musim terhad ini ditawarkan pada harga RM8 satu minuman atau RM15 untuk 2 Oreo Smoothies untuk dinikmati bersama yang tersayang.
“Perisa minuman tersebut akan ditawarkan di seluruh cawangan CoolBlog bermula pada 25 Februari hingga 22 April ini,” katanya dalam kenyataan.
 Selain itu, syarikat turut menganjurkan peraduan di sosial medianya iaitu Snap & Win bermula 10 hingga 31 Mac ini yang mana pemenang bertuah bakal membawa pulang wang tunai sebanyak RM100.

Cara penyertaannya adalah, beli salah satu minuman perisa baharu Ultimate Oreo Smoothie, tangkap gambar menunjukkan cara anda menikmati minuman Coolblog tersebut, Kongsikan dan hantar ke Facebook, instagram dengan hasgtag  #ORIUHTIME dan  tag @coolblogmalaysia. -KOSMO! ONLINE


Kambing biri-biri berkaki lima dilahirkan di Britain
Oleh KOSMO!

9 Mac 2022, 4:22 pm
LONDON – Seorang petani di Morpeth, Britain, terkejut apabila mendapati seekor anak kambing biri-biri dilahirkan dalam keadaan mempunyai lima kaki di ladang miliknya, lapor akhbar Daily Star semalam.
Heather Hogarty, telah berkongsikan video anak kambing biri-biri yang sihat itu dan meminta orang ramai memberikan nama untuknya.
Menerusi video tersebut, ia dilihat mengembek dan berjalan menggunakan empat kakinya yang berfungsi dengan kaki tambahan menonjol dari rusuk kirinya.
Anggota badan tambahan itu dilihat tidak mengganggu haiwan tersebut dan ia berjalan di sekitar kandang dengan mata yang bulat.
Hogarty berkata, ia adalah kali kedua dia melihat kambing mempunyai lima kaki selepas 25 tahun menguruskan ladang Whitehouse Farm itu.
“Anda boleh melihat (kaki tambahan) sebaik sahaja ia dilahirkan. Kaki itu berada di sebelah kiri hadapan, jadi ia hanya satu lagi kaki yang keluar dari bahu,” katanya.

Haiwan itu merupakan anak kambing biri-biri kedua milik  Hogarty yang mempunyai lima kaki.
Sebelum ini, wanita berkenaan memiliki seekor lagi kambing betina yang berkaki lima. Kaki haiwan itu bagaimanapun terpaksa dipotong kerana ia terkeluar dari perut dan terseret di atas tanah. – Agensi


Suri rumah didakwa tipu urusan sewa rumah
Oleh NOR SHAFAWATI YUP

9 Mac 2022, 5:35 pm
SEREMBAN – Seorang suri rumah didakwa di Mahkamah Majistret di sini hari ini atas lima pertuduhan menipu urusan sewa rumah membabitkan kerugian RM11, 436 pada bulan lalu.
Tertuduh, R. Shalini, 34, mengaku tidak bersalah selepas kesemua pertuduhan dibacakan di hadapan Majistret Norzaliza Tesmin dan Mohd. Firdaus Salleh.
Shalini didakwa memperdayakan tiga wanita dan seorang lelaki sehingga mendorong mereka membuat bayaran bagi urusan sewa rumah berjumlah RM9,488 ke dalam akaun seorang individu.
Kesalahan itu dilakukan di dua buah bank di Taman Paroi Jaya dan Ladang Kombok Rantau pada 19 hingga 25 Februari lalu.
Tertuduh didakwa mengikut Seksyen 417 Kanun Keseksaan yang membawa hukuman penjara maksimum lima tahun atau denda, atau dengan kedua-duanya.
Selain itu, tertuduh turut didakwa menipu seorang lelaki untuk mempercayai tertuduh telah membuat pembayaran RM1,948 ke dalam akaun seorang individu untuk tujuan sama di Taman Bukit Sentosa pada 17 Februari lalu.

Tertuduh yang diwakili peguam Yayasan Bantuan Guaman Kebangsaan merayu jaminan paling rendah kerana dia merupakan seorang suri rumah dan mempunyai tiga anak yang masil kecil.
Tertuduh akan dijamin suaminya seorang pemandu lori yang berpendapatan RM2,000 sebulan.
Mahkamah membenarkan tertuduh diikat jamin RM13,500 dengan seorang penjamin bagi kelima-lima pertuduhan tersebut.-KOSMO! ONLINE


Ajal remaja perempuan motosikal bergesel lori
Oleh ASLIZA MUSA

9 Mac 2022, 5:26 pm
TANJUNG MALIM – Remaja perempuan maut manakala adik lelakinya patah kaki kiri selepas motosikal ditunggang mereka bergesel dengan lori di Jalan Slim Village berhampiran Kampung Rasau di sini pagi tadi.
Dalam kejadian pukul 11.30 pagi itu, Nurul Nazira Hanum Ismail, 17, yang membonceng motosikal jenis Honda RS 150 meninggal dunia di lokasi kejadian manakala adiknya, Muhammad Khairul Rezeal, 15, cedera.
Ketua Polis Daerah Muallim, Superintendan Sulizmie Affendy Sulaiman berkata, nahas dipercayai berlaku ketika lori dipandu lelaki berusia 34 tahun itu dalam perjalanan dari Slim Village menghala ke Slim River.
“Sebaik sampai di lokasi kejadian, motosikal yang ditunggang remaja lelaki cuba memotong lori namun terdapat kenderaan lain di arah bertentangan menyebabkan mangsa gagal mengelak lalu bergesel dengan kenderaan berat tersebut.
“Kemalangan itu menyebabkan pembonceng meninggal dunia di tempat kejadian manakala penunggang motosikal pula patah kaki kiri. Mayat mangsa dihantar ke Hospital Slim River untuk bedah siasat,” katanya. – KOSMO! ONLINE


David Beckham, Posh derma RM5.4 juta buat kanak-kanak Ukraine
Oleh KOSMO!

9 Mac 2022, 5:30 pm
LONDON – Pasangan selebriti popular, David dan Victoria Beckham atau Posh berikrar untuk membuat sumbangan sebanyak £1 juta (RM5.4 juta) bagi memberikan bantuan segera kepada rakyat Ukraine, lapor akhbar Daily Mail, semalam.
Beckham, 46, melancarkan rayuan kecemasan melalui tabung Dana 7 miliknya untuk Tabung Kanak-kanak Pertubuhan Bangsa-Bangsa Bersatu (UNICEF) bagi memberi sokongan kepada kanak-kanak yang terjejas di negara yang dilanda perang itu.
Menerusi laman Instagram, Beckham menyeru kepada dunia untuk sama-sama menghulurkan bantuan di Tabung UNICEF buat kanak-kanak pelarian Ukraine yang semakin meningkat.
“Victoria dan saya telah membuat derma bagi pihak keluarga kami untuk memulakan rayuan ini.
“Kami amat berterima kasih sekiranya anda dapat menyertai kami dalam membantu UNICEF menyokong kanak-kanak ini. Tolong berikan apa yang anda mampu hari ini,” tulisnya.
Beckham telah menjadi duta UNICEF Britain sejak 2005 dan pada 2015, beliau melancarkan 7: The David Beckham UNICEF Fund. – Agensi


DAKN 2030 penggerak sektor agrikomoditi
Oleh SITI A'ISYAH SUKAIMI

9 Mac 2022, 4:02 pm
PUTRAJAYA – Dasar Agrikomoditi Negara 2021-2030 (DAKN 2030) yang dilancarkan hari ini menggariskan hala tuju pembangunan industri agrikomoditi negara merangkumi lapan komoditi negara.
Lapan komiditi tersebut adalah kelapa sawit, getah, kayu-kayan, koko, lada, kenaf, biojisim dan biobahan api.
Menteri Perusahaan Perladangan dan Komoditi (KPPK), Datuk Zuraida Kamaruddin berkata, DAKN 2030 merupakan kesinambungan kepada Dasar Komoditi Negara (DKN) 2011-2020 telah diluluskan dalam Mesyuarat Jemaah Menteri pada 12 Januari.
Katanya, penggubalan dan hala tuju DAKN 2030 berteraskan Agenda Nasional seperti Dasar Wawasan Kemakmuran Bersama 2030 (WKB2030), Matlamat Pembangunan Mampan (Sustainable Development Goals – SDG), Rancangan Malaysia Ke-12 dan Rancangan Fizikal Negara Ke-3 (RFN3).
“DAKN 2030 digubal bagi memastikan sektor ini terus dipacu dan memberi sumbangan secara berterusan kepada negara melalui Keluaran Dalam Negeri Kasar Negara (KDNK) dan pendapatan eksport negara.
“Pada masa sama, DAKN 2030 dijangka akan dapat membangunkan rakyat dengan pengurangan jurang pendapatan dan kadar kemiskinan, terutamanya bagi masyarakat luar bandar.

“Sumbangan sektor agrikomoditi kepada pembangunan sosio ekonomi rakyat sejak sedekad yang lalu terbukti apabila telah menjana sumber pendapatan kepada hampir 1.3 juta pekebun kecil dan peluang pekerjaan kepada hampir sejuta rakyat tempatan,” katanya pada sidang akhbar pelancaran DAKN 2030 di sini hari ini.
Beliau berkata, DAKN 2030 merangkumi lima teras utama iaitu kemampanan, produktiviti, penjanaan nilai, pembangunan pasaran dan keterangkuman dengan 14 indikator dan sasaran keseluruhan.
“Lapan komoditi dan empat keutamaan rentas sektor pula mengandungi 130 strategi serta 112 indikator dan sasaran. DAKN 2030 juga menyenaraikan 11 program flagship dan memberi tumpuan untuk menggalakkan pertumbuhan industri berasaskan agrikomoditi dan mempertingkatkan penerimagunaan ekonomi kitaran,” katanya. – KOSMO! ONLINE


KPDNHEP sokong pelitup muka terus diwajibkan pemakaiannya
Oleh LUQMAN RIDHWAN MOHAMED NOR

9 Mac 2022, 3:21 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) menyokong penuh prosedur operasi standard (SOP) mewajibkan pemakaian pelitup muka di tempat awam.
Menterinya, Datuk Seri Alexander Nanta Linggi berkata, langkah itu masih diperlukan bagi membendung Covid-19 terutamanya varian Omicron yang mudah merebak.
“KPDNHEP akan memastikan bekalan pelitup muka dan Kit Ujian Kendiri Covid-19 (RTK) sentiasa stabil dan peniaga mematuhi harga maksimum yang telah ditetapkan kerajaan,” katanya dalam satu kenyataan hari ini.
Menurut beliau, langkah pencegahan dan pengesanan melalui pendaftaran kemasukan menggunakan MySejahtera juga perlu terus diwajibkan dan hanya dikecualikan untuk kawasan terbuka tidak sesak serta tiada perhimpunan orang ramai.
Katanya, MYSJTrace perlu terus diwajibkan untuk tempat tertutup yang dipenuhi tetamu atau pengunjung.
“KPDNHEP akan memastikan SOP ini terus dipatuhi oleh pengguna ketika mengunjungi premis perniagaan terutama sektor peruncitan dan pengedaran di bawah seliaan KPDNHEP,” katanya.

Menurut Alexander, peratus pematuhan SOP Pelan Pemulihan Negara bagi sektor perdagangan pengedaran adalah tinggi sehingga 99.9 peratus berdasarkan pemeriksaan di 1.088 juta premis dari 13 Mei 2020 hingga semalam.
“Sejumlah 1,063 kes direkodkan bagi pelbagai kesalahan ketidakpatuhan SOP dan jumlah kompaun yang dikeluarkan pula adalah sebanyak RM5.267 juta sepanjang tempoh yang sama,” katanya.
Justeru, katanya, KPDNHEP berharap rakyat terutama komuniti perniagaan dan pengguna menyambut baik pengumuman Perdana Menteri semalam berhubung peralihan ke fasa endemik bermula 1 April depan.
Katanya, beliau berharap rakyat menyokong kesemua sepuluh SOP Peralihan Ke Endemik agar negara segera kembali kepada kehidupan dan aktiviti seperti biasa sebelum Covid-19 tetapi dalam norma baharu yang lebih selamat dan berdaya maju. – KOSMO! ONLINE


Kakitangan JPJ, peniaga sate dipenjara 12 tahun, denda RM40,000
Oleh MOHD. RAFIE AZIMI

9 Mac 2022, 4:07 pm
ALOR SETAR – Seorang kakitangan Jabatan Pengangkutan Jalan (JPJ) dan peniaga sate masing-masing dihukum penjara selama 12 tahun dan denda RM40,000 oleh Mahkamah Sesyen di sini hari ini atas empat pertuduhan menggunakan dokumen palsu, enam tahun lalu.
Hakim Azman Abu Hassan menjatuhkan hukuman itu ke atas Nurul Hanim Abu Bakar, 37, dan Nik Hazrihairi Nik Kasim, 39, setelah mendapati pihak pembelaan gagal menimbulkan keraguan munasabah terhadap keempat-empat pertuduhan dihadapi mereka.
Nurul Hanim dan Nik Hazrihairi dijatuhkan hukuman penjara tiga tahun dan denda RM10,000 bagi setiap pertuduhan.
Mahkamah mengarahkan hukuman penjara berjalan secara serentak selain memerintahkan kedua-dua tertuduh menjalani hukuman penjara selama lapan bulan sekiranya gagal membayar denda dikenakan.
Mengikut kertas pertuduhan, Nurul Hanim yang ketika itu bertugas sebagai Pembantu Tadbir Perkeranian/Operasi di Unit Hasil JPJ Cawangan Kulim didakwa menggunakan dokumen-dokumen memiliki butiran matan palsu.
Perbuatan tersebut didakwa dilakukan bagi mengelirukan prinsipalnya apabila mewujudkan pendaftaran empat buah kenderaan dalam pangkalan data MySikap JPJ dengan status lucut hak kastam.

Manakala, Nik Hazrihairi pula didakwa telah memberikan dokumen-dokumen berkenaan kepada Nurul Hanim dengan niat untuk memperdayakan prinsipal wanita berkenaan. – KOSMO! ONLINE


Fernandez pertahan Terbuka Monterrey
Oleh KOSMO!

9 Mac 2022, 2:50 pm
MONTERREY, Mexico – Bintang tenis Kanada, Leylah Annie Fernandez sekali lagi mencuri tumpuan apabila berjaya mempertahankan gelaran WTA dengan muncul juara pada Terbuka Monterrey.
Atlet berusia 19 tahun tersebut berjaya menewaskan pemain Colombia, Camila Osorio 6-7 (5), 6-4, 7-6 (3), sekali gus mempertahankan kemenangan dua tahun berturut-turut.
Meskipun terpaksa berhempas pulas selama dua jam 52 minit, Fernandez ternyata gembira dengan penampilannya dan tekad untuk terus memburu gelaran WTA pada musim ini.
“Perancangan saya musim ini adalah ingin mengekalkan aksi konsisten pada setiap kejohanan. Mudah-mudahan, saya akan berada dalam kelompok ranking 10 terbaik dunia pada penghujung musim ini.
“Oleh itu, saya juga berpeluang untuk beraksi WTA Final nanti. Itu adalah matlamat saya untuk musim ini. Saya tidak mahu tertekan dan mahu menikmati perlawanan. Oleh itu, fizikal dan mental saya akan menjadi lebih baik,” katanya.
Selepas berakhir kejohanan tersebut, Fernandez akan melakukan persiapan untuk bersaing pada kejohanan Piala Billie Jean King menentang Latvia pada bulan depan di Vancouver. – AGENS


SPRM tahan bekas pengarah jabatan kerajaan terbabit rasuah RM1.2 juta
Oleh IVAN AMIRUL

9 Mac 2022, 2:51 pm
KOTA KINABALU – Seorang bekas pengarah sebuah jabatan kerajaan negeri ditahan Suruhanjaya Pencegahan Rasuah Malaysia (SPRM) Sabah pagi tadi ekoran dipercayai meminta serta menerima rasuah lebih RM1.2 juta melibatkan kerja-kerja perkhidmatan dari dua buah syarikat.
Sumber berkata, lelaki berusia dalam lingkungan 50 tahun berkenaan ditahan di pejabat SPRM Kota Kinabalu sekitar pukul 10 pagi.
“Lelaki berkenaan kini berkhidmat dengan sebuah agensi kerajaan lain dan disyaki menerima habuan itu sebagai balasan memberi projek perkhidmatan penundaan di jabatan berkenaan antara tahun 2017 hingga 2018,” katanya.
Sementara itu, Pengarah SPRM Sabah, Datuk S. Karunanithy ketika dihubungi mengesahkan penahanan terbabit.
“Kes itu sedang disiasat mengikut Seksyen 17(a) Akta Suruhanjaya Pencegahan Rasuah Malaysia 2009.
“Suspek dijangka dituduh di Mahkamah Sesyen Kota Kinabalu, dalam masa yang terdekat,” katanya. – KOSMO! ONLINE


Mahkamah tolak rayuan semakan kehakiman Khairuddin
Oleh NUZULSHAM SHAMSUDDIN

9 Mac 2022, 3:05 pm
PUTRAJAYA – Bekas Ketua UMNO Bahagian Batu Kawan, Datuk Seri Khairuddin Abu Hassan gagal dalam rayuannya di Mahkamah Rayuan di sini hari ini berhubung semakan kehakimannya yang memohon mahkamah mengarahkan Peguam Negara, Tan Sri Idrus Harun untuk menasihatkan Tan Sri Muhyiddin Yassin meletakkan jawatan sebagai Perdana Menteri.
Keputusan sebulat suara (unanimous) itu dibuat panel tiga hakim yang diketuai Datuk Hanipah Farikullah yang bersidang bersama-sama Datuk Azizah Nawawi dan Datuk Darryl Goon Siew Chye selepas membenarkan bantahan awal yang dikemukakan Idrus melalui Peguam Persekutuan, Low Wen Zen.
Dalam penghakiman ringkasnya, hakim Hanipah menyatakan asas utama rayuan Khairuddin adalah dakwaan bahawa Idrus sebagai Peguam Negara gagal menjalankan tugasnya untuk menasihati Muhyiddin untuk meletakkan jawatan.
“Bagaimanapun, Tan Sri Muhyiddin telah meletakkan jawatannya. Jadi, isu utama sekarang adalah sama ada semakan kehakiman yang dipohon oleh perayu (Khairuddin) boleh diteruskan atau telah menjadi akademik,” kata hakim itu.
Muhyiddin meletakkan jawatannya sebagai Perdana Menteri kelapan pada 16 Ogos 2021 selepas kehilangan sokongan majoriti ahli Dewan Rakyat.
Ujar hakim Hanipah, adalah sesuatu perkara yang tidak boleh disangkal bahawa mahkamah tidak boleh melayan isu-isu yang telah menjadi akademik atau berbentuk hipotesis.

Sehubungan itu, panel terbabit membenarkan bantahan awal yang dikemukakan Peguam Persekutuan dan menolak rayuan Khairuddin dengan kos sebanyak RM10,000.
Pada 3 Februari 2021, Khairuddin yang juga bekas Ketua UMNO Bahagian Batu Kawan memfailkan permohonan semakan kehakiman itu atas alasan Idrus telah gagal menjalankan tugasnya untuk menasihati Yang di-Pertuan Agong dengan memaklumkan bahawa Muhyiddin sudah tidak lagi memiliki sokongan majoriti ahli parlimen dan tidak layak untuk memberi apa-apa nasihat kepada baginda.
Sehubungan itu, Khairuddin memohon mahkamah mengeluarkan perintah mandamus (mendesak) terhadap Idrus selaku responden untuk menasihati Muhyiddin pergi menghadap Seri Paduka untuk meletakkan jawatannya selaku perdana menteri selepas hilang kepercayaan majoriti di Parlimen.
Sebelum ini, Khairuddin memfailkan rayuan tersebut selepas tidak berpuas hati dengan keputusan Mahkamah Tinggi Kuala Lumpur yang menolak permohonan kebenaran semakan kehakimannya yang memohon perintah mandamus bagi Idrus menasihati Muhyiddin supaya meletak jawatan sebagai Perdana Menteri.
Bagaimanapun pada 27 April 2021, Hakim Datuk Ahmad Kamal Md. Shahid menolak permohonan tersebut selepas mendapati Khairuddin tidak mempunyai locus standi (hak di sisi undang-undang) untuk memulakan tindakan undang-undang itu.
Hakim terbabit dalam penghakimannya turut menyatakan Khairuddin gagal menunjukkan bagaimana beliau terkesan teruk oleh tindakan Idrus tidak menasihati Muhyiddin supaya meletak jawatan sebagai Perdana Menteri.KOSMO! ONLINE


KJ rayu ibu bapa bawa anak ke PPV
Oleh MOHD RASDAN AHMAD

9 Mac 2022, 3:17 pm
KUALA LUMPUR – Sehingga kini, hanya seramai 30 peratus kanak-kanak berusia lima hingga 11 tahun yang telah menerima dos pertama mereka.
Menteri Kesihatan, Khairy Jamaluddin Abu Bakar berkata, jumlah tersebut masih lagi rendah dan merayu agar ibu bapa membawa anak-anak mereka untuk menerima suntikan vaksin dos pertama.
“Saya berasa amat sedih kerana vaksinasi untuk kanak-kanak ini masih rendah. Setakat ini, hanya 30 peratus kanak-kanak mendapatkan pelalian itu sedangkan kes semakin meningkat.
“Masa tunggu dan lihat ini sudah tamat, ibu bapa masih belum membuat pilihan untuk memberikan vaksinasi kepada anak mereka, saya merayu agar ibu bapa bawa anak mereka untuk terima suntikan vaksin di mana-mana PPV,” katanya pada sidang akhbar khas di Parlimen hari ini.
Dalam pada itu, jelas Khairy Jamaluddin, keputusan untuk Malaysia beralih kepada fasa endemik boleh diteruskan setakat ini berdasarkan kepada keadaan dan keperluan semasa.
Menurutnya, bagaimanapun Kementerian Kesihatan (KKM) akan terus memantau tahap jangkitan semasa selain ancaman varian baharu yang berkemungkinan lebih berbahaya daripada varian yang ada ketika ini.

Seandainya wujud ancaman tersebut katanya, pihak KKM berkemungkinan akan menasihatkan kerajaan termasuk jemaah menteri untuk menilai semula mengikut keperluan.
Ini termasuk kewujudan varian baharu yang mungkin lebih berbahaya daripada Omicron yang sedia ada ketika ini. – KOSMO! ONLINE


Lantikan guru opsyen BI perlu capai tahap CEFR 1
Oleh MOHD. HUSNI MOHD. NOOR

9 Mac 2022, 3:12 pm
PUTRAJAYA – Kementerian Pendidikan (KPM) menetapkan pelantikan guru baharu bagi opsyen Bahasa Inggeris (BI) perlu mengambil kira penguasaan pada tahap ‘proficient’, iaitu tahap Common European Framework of Reference For Language (CEFR) C1 bermula tahun ini.
KPM menerusi satu kenyataan berkata, ketetapan baharu itu terpakai bagi guru interim BI yang dilantik pada 22 April 2019 dan akan tamat tempoh lantikan pada 21 April 2022.
Menurutnya, mereka juga perlu memenuhi syarat CEFR C1 dan lulus temu duga sebelum dilantik tetap sebagai Pegawai Perkhidmatan Pendidikan (PPP) Gred DG41 oleh Suruhanjaya Perkhidmatan Pendidikan (SPP).
“Pelan Pembangunan Pendidikan Malaysia (PPPM) 2013-2025 menetapkan setiap murid yang melalui sistem pendidikan di Malaysia perlu mahir dan fasih berbahasa Melayu serta mahir berbahasa Inggeris pada tahap ‘independent proficiency, seperti yang ditakrifkan oleh CEFR.
“Bagi guru interim BI yang akan tamat tempoh lantikan interim pada 21 April 2022 tetapi tidak memenuhi syarat CEFR C1, mereka akan turut ditemu duga untuk tujuan lantikan tetap sebagai PPP Gred DG41 oleh SPP dalam masa terdekat,” katanya hari ini.
Bagaimanapun, katanya, mereka perlu mencapai tahap CEFR C1 dalam tempoh percubaan, iaitu satu hingga tiga tahun bagi tujuan pengesahan dalam perkhidmatan.

KPM berkata, Kementerian sentiasa berusaha untuk meningkatkan kompetensi guru BI bagi memberi impak kepada pengajaran dan pembelajaran dalam bilik darjah.
“Ini secara langsung akan meningkatkan tahap penguasaan murid dalam BI seperti yang diaspirasikan berdasarkan piawaian antarabangsa CEFR,” katanya. – KOSMO! ONLINE


Suami isteri rugi RM57,200 ditipu ‘pegawai polis’
Oleh ASLIZA MUSA

9 Mac 2022, 3:25 pm
TELUK INTAN – Sepasang suami isteri kerugian RM57,200 selepas diperdaya lelaki menyamar pegawai polis yang mendakwa mangsa terbabit kegiatan penggubahan wang haram.
Ketua Polis Daerah Hilir Perak, Asisten Komisioner Ahmad Adnan Basri berkata, pesara berusia 61 tahun itu menerima panggilan telefon daripada individu yang memperkenalkan diri daripada Telekom Malaysia (TM), Khamis lalu.
Katanya, individu terbabit memberitahu mangsa mempunyai tunggakan bil telefon namun dia menafikan perkara itu dan mendakwa mungkin namanya telah disalah guna pihak lain.
“Memandangkan akaun TM itu dibuka di Seremban, panggilan mangsa telah disambungkan kepada individu yang menyamar sebagai sarjan di Seremban, Negeri Sembilan.
“Suspek mendakwa mangsa terlibat kes penggubahan wang haram dan memberitahu seorang pegawai polis di Bukit Aman dikenali Datuk Reduan boleh membantu menyelesaikan masalah itu,” katanya dalam kenyataannya di sini hari ini.
Menurut beliau, Datuk Reduan kononnya ingin membantu mangsa dan meminta maklumat akaun lelaki itu untuk pindahan wang ke dalam akaun bagi tujuan semakan oleh Bank Negara Malaysia (BNM).

Katanya, setelah mangsa menyerahkan maklumat perbankannya, mangsa juga telah diminta untuk menyerahkan akaun milik isterinya berserta maklumat perbankan.
“Setelah serahan maklumat dibuat, individu terbabit mengambil alih kawalan ke atas akaun mangsa dan memindahkan wang berjumlah RM22,000 milik mangsa dan RM35,200 milik isterinya ke akaun pihak ketiga yang belum dikenal pasti.” katanya.
Mangsa yang menyedari telah ditipu, membuat laporan polis di Balai Polis Teluk Intan, semalam.- KOSMO! ONLINE


SPRM tahan lima individu bagi bantu siasatan sindiket pemalsuan PLKS
Oleh MOHD. HUSNI MOHD. NOOR

9 Mac 2022, 3:58 pm
PUTRAJAYA – Suruhanjaya Pencegahan Rasuah Malaysia (SPRM) menahan lima individu termasuk seorang bergelar Datuk dan sepasang suami isteri disyaki ‘orang dalam’ sindiket pengeluaran Pas Lawatan Kerja Sementara (PLKS) palsu dan pengubahan wang haram.
Mereka dipercayai terlibat dalam kegiatan itu sejak 2015 hingga 2020 dan ditahan selepas hadir memberi keterangan di ibu pejabat SPRM, Putrajaya hari ini.
Menurut sumber, anggota sindiket yang ditahan ini berusia antara 34 hingga 47 tahun terdiri daripada pekerja teknikal dan kakitangan syarikat pembekal dan mereka akan dituduh di Mahkamah Sesyen, Kuala Lumpur esok membabitkan lebih 100 pertuduhan.
Katanya, kelima-lima individu ini termasuk seorang wanita ditahan dan akan didakwa di bawah Seksyen 4 (1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (Akta 613).
Sementara itu, Pengarah Bahagian Pengubahan Wang Haram dan Pelucuthakan Harta (AML) SPRM, Mohamad Zamri Zainul Abidin ketika dihubungi mengesahkan penahanan itu berkata, pertuduhan adalah melibatkan aset-aset yang telah dimiliki iaitu hasil wang haram yang diperolehi daripada kegiatan sindiket seperti wang tunai, jam tangan mewah, kenderaan, tanah dan rumah.
Beliau berkata, kesemua mereka juga akan dituduh di mahkamah lain di beberapa negeri antaranya di Selangor, Kelantan, Pahang, Terengganu dan Melaka. – KOSMO! ONLINE


‘Sendiri habiskan wang majikan, kemudian tuduh polis curi’
Oleh ROHANA MOHD. NAWI

10 Mac 2022, 8:42 pm
PASIR PUTEH – Seorang penjaga tandas ditahan selepas disyaki membuat tohmahan terhadap dua anggota polis yang bertugas di unit kereta peronda (MPV) dengan mendakwa pihak berkuasa mencuri duit syiling berjumlah RM250, ‘powerbank’ dan kunci kereta miliknya menerusi akaun Facebook kelmarin.
Lelaki berusia 24 tahun yang bekerja di Kuala Terengganu, Terengganu itu ditahan kira-kira pukul 12.45 tengah hari selepas polis mengambil keterangannya berhubung kes berkenaan.
Ketua Polis Daerah Pasir Puteh, Deputi Superintendan Ediansha Endal berkata, hasil siasatan mendapati, suspek sebenarnya bertindak membuat dakwaan tersebut sebagai alasan selepas dia telah menggunakan wang majikannya itu.
Menurutnya, sebelum kejadian, dua anggota polis menjalankan rondaan di sekitar daerah ini sebelum bertemu dengan sebuah kereta yang dipandu lelaki itu kira-kira pukul 4.30 pagi.
“Dua anggota polis itu kemudian mengekori kereta terbabit sehingga ke sebuah rumah di Kampung Padang Siam di sini sebelum melihat lelaki berkenaan tiba-tiba keluar dan melarikan diri ke belakang sebuah rumah.
“Anggota polis telah memeriksa di dalam kereta terbabit sambil disaksikan oleh rakan suspek, namun tidak menemui duit syiling seperti yang didakwa olehnya menerusi hantaran menerusi akaun Facebook miliknya.

“Polis menyedari tohmahan dan dakwaan di Facebook yang seolah-olah menyindir pihak berkuasa tidak mempunyai wang, miskin dan kerja polis mengambil duit orang kira-kira pukul 8 pagi sebelum menjalankan siasatan untuk mengesan lelaki itu dan rakannya,” katanya ketika dihubungi Kosmo! hari ini.
Menurutnya, hasil siasatan mendapati, suspek sendiri menggunakan wang berkenaan sebelum membuat dakwaan palsu terhadap polis bagi mengelak daripada dikesan majikannya.
Ujarnya, ujian saringan air kencing mendapati, suspek positif dadah jenis methamphetamine selain mempunyai tiga rekod lampau berkait kes pemerasan dan dadah. -KOSMO! ONLINE


Gunung Merapi muntahkan abu sejauh 5 kilometer
Oleh KOSMO!

10 Mac 2022, 9:30 pm
JAKARTA – Gunung Merapi yang terletak di Jogjakarta dilaporkan meletus lagi sekitar pagi semalam dengan menghamburkan awan panas dan hujan debu sejauh lima kilometer dari puncaknya, lapor laman berita Suara Merdeka.
Menurut Balai Penyelidikan dan Pengembangan Teknologi Kebencanaan Geologi (BPPTKG) letusan debu panas itu berlaku sebanyak 5 kali bermula tengah malam kelmarin.
“Debu haba longsoran direkodkan pada seismogram dengan amplitud maksimum 75 milimeter (mm) dalam tempoh maksimum 570 saat.
“Jarak luncuran adalah kira-kira lima kilometer ke tenggara. Arah mata angin ke barat laut,” kata Ketua BPPTKG, Hanik Humaida. .
Sementara itu, di Desa Tlogolele Kecamatan Selo Kabupaten Boyolali dan Desa Gantang Kecamatan Sawangan Kabupaten Magelang serta Kecamatan Dukun Kabupaten Magelang dilanda hujan abu.
Sehubungan itu, BPPTKG terus mengekalkan status Siaga atau Tahap III iaitu tahap berjaga-jaga dengan kemungkinan letusan dan pemindahan penduduk dari kawasan berhampiran. – Agensi


[KEMASKINI] Tanah Runtuh: Seorang wanita warga emas maut, tiga lagi dikhuatiri tertimbus
Oleh FITRI HAZIM

10 Mac 2022, 11:09 pm
AMPANG – Seorang wanita warga emas yang tertimbus dalam kejadian tanah runtuh di Taman Bukit Permai, Ampang di sini berjaya dibawa keluar namun dia disahkan meninggal dunia di lokasi.
Ketua Polis Daerah Ampang Jaya, Asisten Komisioner Mohamad Farouk Eshak berkata, warga emas berkenaan berjaya dibawa keluar dari kawasan kejadian pada pukul 9.10 malam.
“Bagaimanapun mangsa disahkan meninggal dunia oleh pasukan perubatan.
“Mangsa merupakan isteri kepada mangsa pertama yang berjaya diselamatkan petang tadi,” ujarnya pada sidang akhbar di lokasi kejadian sebentar tadi.
Sementara itu, Pengarah Bomba Selangor, Norazam Khamis berkata, pasukan penyelamat masih meneruskan operasi mencari dan menyelamat bagi mengesan tiga lagi mangsa yang masih dipercayai tertimbus.
Keseluruhan mangsa setakat ini adalah lima orang.

“Pasukan penyelamat akan meneruskan misi pencarian. Selagi tidak hujan dan tidak berlakunya pergerakan tanah, kita teruskan.
“Kalau berlaku pergerakan tanah yang besar dan hujan barulah kita akan berhenti untuk kerja-kerja menyelamat,” katanya.
Terdahulu, dalam kejadian petang tadi, kira-kira 15 buah rumah mengalami kerosakan selepas berlaku kejadian tanah runtuh di Jalan Teratai, Taman Bukit Permai di sini.
Dua daripada kediaman berkenaan tertimbus dan terdapat empat mangsa dilaporkan hilang.
Salah seorang mangsa yang juga lelaki warga emas berusia 85 tahun berjaya diselamatkan pada pukul 6.54 petang tadi. – KOSMO! ONLINE


PM minta doakan mangsa tanah runtuh berjaya diselamatkan
Oleh EDDY AQMAL MOHAMED HAMIDI

10 Mac 2022, 10:31 pm
AMPANG JAYA – Perdana Menteri, Datuk Seri Ismail Sabri Yaakob menyeru rakyat Malaysia agar mendoakan supaya mangsa-mangsa yang terlibat dalam kejadian tanah runtuh di Taman Bukit Permai, Ampang di sini yang masih hilang dapat diselamatkan.
Ismail Sabri berkata, beliau telah dimaklumkan tentang berita sedih tersebut dan pasukan Bomba dan Penyelamat Malaysia (JBPM) kini sedang bertungkus-lumus melakukan kerja-kerja menyelamat secara pantas dalam usaha mencari mangsa yang masih hilang.
“Kejadian ini mengakibatkan 15 buah rumah dan 10 buah kenderaan. Sama-sama kita berdoa semoga mangsa-mangsa yang masih dicari itu dapat diselamatkan,” katanya menerusi satu kemas kini di laman Facebook beliau hari ini.
Terdahulu, KOSMO! ONLINE melaporkan Pengarah Bomba Selangor, Norazam Khamis memaklumkan bahawa pihaknya menerima panggilan kira-kira pukul 5.52 petang sebelum bergegas ke lokasi kejadian di mana 15 buah rumah telah terjejas akibat tanah runtuh dan dua daripadanya telah tertimbus.
Difahamkan, seramai empat orang mangsa telah dilaporkan tertimbus dalam kejadian tersebut namun dua daripada mereka telah berjaya diselamatkan manakala seorang lagi telah meninggal dunia.
Menurutnya, operasi menyelamat seorang lagi mangsa yang tertimbus masih giat dijalankan ketika ini. – KOSMO! ONLINE


Penerima jantung babi pertama meninggal dunia
Oleh KOSMO!

10 Mac 2022, 8:30 pm
COLLEGE PARK, MARYLAND – Seorang lelaki di negeri Maryland, Amerika Syarikat  yang menjadi individu pertama menjalani pembedahan pemindahan jantung babi dilaporkan meninggal dunia kelmarin, dua bulan selepas prosedur tersebut dilakukan, lapor agensi berita United Press International.
David Bennett, 57, sebelum itu menderita penyakit jantung terminal ketika dia menerima jantung tersebut pada 8 Januari lalu.
Keadaan kesihatannya bagaimanapun mula merosot beberapa hari lalu, kata pegawai Pusat Perubatan Universit Maryland dalam satu kenyuataan.
“Kami amat bersedih atas kehilangan Bennett. Dia merupakan seorang pesakit berani yang berjuang berhabis-habisan sehingga ke hembusan nafas terakhir.
“Bennett dikenali oleh berjuta-juta orang di seluruh dunia atas keberanian dan ketabahannya untuk terus hidup,” kata salah seorang pakar yang menjalankan pembedahan tersebut, Dr. Bartley P. Griffith.
Prosedur pemindahan jantung babi yang diubah suai kepada manusia itu merupakan kali pertama seumpamanya dijalankan di dunia.

Griffith berkata, pihaknya yakin untuk meneruskan kajian dalam ujian-ujian klinikal akan datang terhadap pesakit lain dengan memanfaatkan kes Bennett. – AGENSI


Wanita OKU diperkosa hingga lahirkan bayi lelaki
Oleh ROHANA MOHD. NAWI

10 Mac 2022, 8:03 pm
PASIR PUTEH – Seorang wanita orang kelainan upaya (OKU) masalah pertuturan disyaki telah dirogol sehingga melahirkan bayi lelaki di dalam tandas rumahnya di Kampung Cherang Ruku di sini kelmarin.
Mangsa yang berusia 18 tahun itu disedari melahirkan bayi berkenaan oleh ibunya yang berusia 36 tahun kira-kira pukul 10.40 malam.
Timbalan Ketua Polis Kelantan, Datuk Muhamad Zaki Harun berkata, ibu saudara mangsa membuat laporan di Balai Polis Cherang Ruku di sini bagi mewakili abang dan kakak iparnya yang disahkan positif Covid-19.
“Ibu mangsa memaklumkan bahawa dia langsung tidak mengetahui anak sulungnya mengandung sebelum menyedari mangsa melahirkan bayi di dalam tandas rumah kerana tidak nampak sebarang perubahan, cuma badannya kelihatan berisi.
“Ketika beranak, kepala bayi lelaki berada di dalam lubang tandas sebelum sempat diselamatkan oleh ibunya,” katanya ketika dihubungi Kosmo! hari ini.
Beliau memberitahu, bapa mangsa kemudian membawa bayi berkenaan ke Klinik Kesihatan Cherang Ruku di sini untuk rawatan lanjut.

Katanya, berdasarkan keterangan, mangsa tidak pernah keluar rumah melainkan hanya ditemani oleh bapanya.
“Bagaimanapun, mangsa telah ditinggalkan bersama saudara maranya di dalam rumah ketika ibu bapanya keluar mengambil zakat di sebuah masjid, Mei tahun lalu.
Jelasnya, ibu mangsa mengesyaki suspek masuk ke dalam rumah dan merogol anaknya. -KOSMO! ONLINE


PR1MA mohon maaf pekerja huni rumah pembeli
Oleh KOSMO!

10 Mac 2022, 10:00 pm
PETALING JAYA – Pihak Perbadanan PR1MA Malaysia (PR1MA) mengambil maklum mengenai rungutan seorang pemilik rumah di Residensi Ranggu, Tawau, Sabah yang mempersoalkan keberadaan pekerja pembinaan di dalam rumahnya.
Menerusi satu kenyataan yang dimuat naik oleh PR1MA Homes di laman Facebook memaklumkan, pihaknya telah memberi amaran kepada kontraktor terlibat dan segera meminta penghuni yang berada di dalam rumah untuk keluar.
Berita berkaitan: ‘Rumah dah bayar bulan, tapi penuh dengan keluarga pekerja’
“Untuk pengetahuan, pihak kontraktor telah diberi amaran dan telah mengosongkan kediaman tersebut.
“Unit-unit di Residensi Ranggu sekarang dalam fasa-fasa akhir untuk disiapkan dan dikemaskan sebelum proses serahan kunci kepada para pembeli dijalankan,” katanya.
Sehubungan itu, pihak PR1MA ingin memohon maaf atas segala kesulitan dan memberi jaminan bahawa setiap kediaman yang dibina mematuhi piawaian serta garis panduan sebelum kunci diserahkan.

Terdahulu, seorang wanita mendakwa rumah yang dibeli di kawasan residensi berkenaan telah didiami oleh pekerja projek perumahan tersebut bersama keluarganya sementara ia masih dalam proses pembinaan. – KOSMO! ONLINE


[KEMASKINI] Tanah Runtuh: Dua mangsa selamat dibawa keluar
Oleh FITRI HAZIM

10 Mac 2022, 9:45 pm
AMPANG – Seorang lagi mangsa yang tertimbus akibat tanah runtuh di Taman Bukit Permai, Ampang dekat sini berjaya dijumpai oleh pihak bomba sebentar tadi.
Pengarah Jabatan Bomba dan Penyelamat Selangor, Norazam Khamis berkata, mangsa merupakan seorang wanita dipercayai penghuni salah sebuah daripada dua kediaman yang tertimbus dalam kejadian itu.
“Mangsa ditemui pada pukul 7.53 malam dan kerja-kerja membawa keluar sedang giat dijalankan,” katanya di sini hari ini.
Jelas Norazam, operasi menyelamat dua lagi mangsa masih giat dijalankan ketika ini.
Terdahulu, dalam kejadian petang tadi, kira-kira 15 buah rumah mengalami kerosakan selepas berlaku kejadian tanah runtuh di Jalan Teratai, Taman Bukit Permai di sini.
Dua daripada kediaman berkenaan tertimbus dan terdapat empat mangsa dilaporkan hilang.

Salah seorang mangsa yang juga lelaki warga emas berusia 85 tahun berjaya diselamatkan pada pukul 6.54 petang tadi. – KOSMO! ONLINE


Pemandu Vellfire tular langgar warga emas ditahan polis
Oleh MOHD YUNUS YAKKUB

10 Mac 2022, 8:17 pm
KLANG – Pemandu kenderaan pelbagai guna (MPV) jenis Toyota Vellfire yang tular disyaki terlibat dalam kemalangan melibatkan seorang lelaki warga emas di Pandamaran Jaya, pagi tadi telah ditahan polis.
Ketua Polis Daerah Klang Selatan, Asisten Komisioner Cha Hoong Fong berkata, pemandu yang merupakan lelaki berusia 46 tahun itu ditahan kira-kira pukul 4 petang untuk siasatan lanjut.
“Kes kini disiasat mengikut Seksyen 42 Akta Pengangkutan 1987.
“Polis mengingatkan kepada semua pengguna jalan raya untuk mematuhi peraturan yang telah ditetapkan bagi mengelakkan daripada kejadian tidak diingini berlaku,” katanya ketika dihubungi Kosmo! hari ini.
Kosmo! Online terdahulu melaporkan seorang lelaki warga emas cedera parah selepas motosikal dinaiki terlibat dalam kemalangan dengan sebuah MPV di Pandamaran Jaya, di sini hari ini.
Kejadian kira-kira pukul 9.05 pagi mengakibatkan Mohd Shariff Semin, 63, patah pada dua bahagian tulang rusuk, kaki dan tangan kanan.

Detik-detik kemalangan tersebut tular menerusi video berdurasi satu minit di laman sosial Facebook. -KOSMO!ONLINE


Mutasi baharu Omicron jadikan Hong Kong lokasi bahaya
Oleh Kosmo

10 Mac 2022, 9:00 pm
HONG KONG – Mutasi baharu varian Omicron menjadikan Hong Kong sebagai lokasi paling bahaya di dunia bagi Covid-19 selepas pulau itu mencatatkan peningkatan mendadak dalam angka kematian, lapor portal berita MailOnline semalam.
Hong Kong bergelut dengan situasi buruk Covid-19 sejak pertengahan Februari lalu apabila angka kematian melonjak daripada 224 orang kepada 2,287 orang dalam hanya beberapa minggu.
Pada Isnin lalu, seramai 280 pesakit maut akibat varian Omicron, manakala 450,000 kes dicatatkan sejak 15 Februari lepas. Sebelum varian Omicron menular, bandar raya  itu hanya merekodkan 50,000 kes sejak pandemik bermula.
Semua kes baharu itu disebabkan oleh mutasi varian Omicron BA2.  Mutasi yang dikenali sebagai BA2.2 itu hampir hanya terdapat di Hong Kong dengan  beberapa kes  varian tersebut dilaporkan di Britain, Singapura dan Australia.
Perdebatan hangat kini berlaku dalam kalangan saintis kerana mereka belum pasti sama ada mutasi baharu itu menjadi pencetus kepada kadar kematian tinggi di Hong Kong atau perkembangan tersebut sekadar kebetulan.
Saintis dari Institut Teknologi Georgia, Tony Burnetti berkata, keadaan itu bukan disebabkan oleh faktor virologi, namun berpunca daripada populasi tempatan.

“Mereka bergantung kepada kaedah membendung serta mempunyai kadar vaksinasi yang rendah. Ia akhirnya menular dalam populasi di mana dua pertiga daripada warga emas yang mudah terdedah tidak dilindungi,” ujarnya.
Setakat ini, hanya 32 peratus daripada penduduk Hong Kong yang berusia lebih 80 tahun telah menerima dua dos lengkap vaksin dan hanya 61 peratus adalah berumur lebih 70 tahun.
Dalam pada itu, pakar epidemiologi dari Universiti Deakin, Profesor Catherine Bennett berkata, kepadatan penduduk Hong Kong menyebabkan virus Covid-19 sukar dikawal.
“Mereka mempunyai ahli keluarga dan beberapa keluarga tambahan yang tinggal di dalam pangsapuri padat. Mereka juga banyak bergantung kepada pengangkutan awam,” katanya. – Agensi


BDR bagi penjawat awam yang kematian pasangan
Oleh MOHD. HUSNI MOHD. NOOR

10 Mac 2022, 7:42 pm
PUTRAJAYA – Penjawat awam yang baharu kematian suami atau isteri akan diberikan kemudahan bekerja dari rumah (BDR) selama tempoh tidak melebihi dua minggu berkuat kuasa serta-merta hari ini.
Perkara itu dimaklumkan Jabatan Perkhidmatan Awam (JPA) menerusi surat edaran ditandatangani Ketua Pengarah Perkhidmatan Awam, Datuk Seri Mohd. Shafiq Abdullah hari ini.
Mohd Shafiq berkata, penambahbaikan dasar BDR itu dibuat berdasarkan Pekeliling Perkhidmatan Sumber Manusia (MyPPSM) Ceraian SR.4.1.2 : Dasar Bekerja Dari Rumah bagi pegawai Perkidmatan Awam Persekutuan berkuat kuasa mulai 1 Januari 2021.
Beliau berkata, ketua jabatan perlu mempertimbangkan kemudahan itu sebaik sahaja tempoh tiga hari Cuti Tanpa Rekod (CTR) telah digunakan.
“Ketetapan baharu itu dibuat selaras hasrat kerajaan untuk memberi perhatian dalam aspek kebajikan pegawai perkhidmatan awam dan dalam masa yang sama perlu meningkatkan kualiti, produktiviti dan penyampaian perkhidmatan.
“Ia juga selaras dengan ucapan Perdana Menteri, Datuk Seri Ismail Sabri Yaakob sempena sambutan Hari Wanita 2022 pada 8 Mac lalu,” katanya.

Katanya, tempoh pemberian BDR ini hendaklah yang bersesuaian dan tidak melebihi tempoh dua minggu termasuk Hari Kelepasan Mingguan, Hari Rehat Mingguan, dan Hari Kelepasan Am tertakluk kepada pertimbangan Ketua Jabatan dan penerimaan pihak berkuasa masing-masing. -KOSMO! ONLINE


[VIDEO] Tanah runtuh: 15 rumah rosak, 4 mangsa tertimbus
10 Mac 2022, 7:07 pm
AMPANG – Kira-kira 15 buah rumah mengalami kerosakan selepas berlaku kejadian tanah runtuh di Jalan Teratai, Taman Bukit Permai di sini sebentar tadi.
Pengarah Bomba Selangor, Norazam Khamis berkata, pihaknya menerima panggilan kira-kira pukul 5.52 petang sebelum pegawai dan anggota dari Balai Bomba dan Penyelamat Pandan ditugaskan ke lokasi kejadian.
“Berdasarkan laporan awal, sebanyak 15 buah rumah terkesan akibat kejadian tanah runtuh ini dan dua daripadanya telah tertimbus.
“Hasil maklumat awam, terdapat empat mangsa dilaporkan masih tertimbus dan salah seorangnya telah berjaya ditemui dengan selamat,” katanya ketika dihubungi Kosmo! di sini hari ini.
Mengulas lanjut, usaha menyelamatkan mangsa sedang dilakukan dan sebarang maklumat lanjut akan dimaklumkan. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


[KEMASKINI] Suami isteri maut dipercayai terkena renjatan elektrik pemanas air
Oleh ABDUL RASHID ABDUL RAHMAN

10 Mac 2022, 6:55 pm
CAMERON HIGHLANDS – Pasangan suami isteri yang ditemui mati di dalam bilik air dipercayai akibat terkena renjatan elektrik alat pemanas air di sebuah rumah di tingkat dua Taman Puncak Tringkap, dekat sini hari ini.
Ketua Polis Pahang, Datuk Ramli Mohamed berkata, dalam kejadian kira-kira pukul 9.45 pagi itu kedua-dua suami isteri yang berasal dari Sarawak itu meninggal dunia di lokasi kejadian.
“Berdasarkan siasatan awal mangsa lelaki yang berumur 46 tahun dipercayai terkena renjatan elektrik menyebabkan isteri dan anaknya bergegas ke bilik air melihat mangsa yang rebah.
“Isteri mangsa kemudiannya meminta anak mencari kayu dan apabila anaknya kembali ke bilik air berkenaan mendapati ibunya turut rebah,” katanya di sini hari ini.
Menurutnya kedua-dua mangsa telah dihantar ke hospital dan berdasarkan kesan awal mangsa dipercayai terkena arus elektrik daripada alat pemanas air.
Katanya, siasatan awal mendapati tiada unsur jenayah dalam kejadian berkenaan dan kes masih dalam siasatan. -KOSMO! ONLINE


Amerika maju kerana tiada UMNO juga? – Ahmad Zahid
Oleh NUR ALINA HASSAN

10 Mac 2022, 7:32 pm
TANGKAK – Presiden UMNO, Datuk Seri Ahmad Zahid Hamidi menempelak kenyataan yang dikeluarkan Naib Presiden Pas, Datuk Mohd. Amar Nik Abdullah yang mendakwa Singapura maju kerana tiada UMNO.
Menurut Ahmad Zahid, dakwaan itu sama sekali tidak berasas ekoran UMNO juga sebelum ini pernah tertubuh di negara republik berkenaan sebelum nama parti itu diubah kepada nama baharu.
“Dia tak ingatkah Singapura dahulu ada UMNO, tetapi kemudian ditukar kepada PKMS iaitu Persatuan Kebangsaan Melayu Singapore.
“Kalau macam itu, Amerika maju kerana tiada UMNO juga? Atau Perancis? Jadi Kelantan dikira maju pun kerana tiada UMNO?,” katanya.
Ahmad Zahid berkata demikian ketika hadir dalam Ramah Mesra Presiden bersama Pengundi di PDM Sawah Ring DUN Gambir, di sini hari ini.
Pada masa sama, Ahmad Zahid menegaskan parti lain seharusnya menggunakan kaedah lebih matang jika mahu menjatuhkan pihak lawan berbanding membuat perbandingan cetek.

“Kalau kita mahu memperkecilkan lawan atau rakan politik lain, saya fikir gunakanlah alasan yang lebih bijak
“Saya fikir alasan kebudak-budakan ini kita tak perlu layan, biar alasan intelektual. Saya anggap perkara itu perkara yang terlalu remeh untuk saya berikan respon,” katanya. -KOSMO! ONLINE


Insiden pekerja binaan maut perancah besi runtuh disiasat
Oleh ASLIZA MUSA

10 Mac 2022, 7:25 pm
IPOH – Jabatan Keselamatan dan Kesihatan Pekerjaan (JKKP) Perak menjalankan siasatan terhadap insiden seorang pekerja binaan warga Bangladesh yang maut akibat runtuhan perancah besi di tapak projek pembinaan pangsapuri di sini semalam.
Dalam kejadian pada pukul 11.20 pagi itu, Md. Zamir Uddin, 33, meninggal dunia di tempat kejadian akibat kecederaan parah.
Pengarah JKKP Perak, Supian Alias berkata, ekoran insiden tersebut, sepasukan pegawai penyiasat diarahkan ke lokasi kejadian untuk menjalankan siasatan.
Katanya, pemeriksaan mendapati, ketika kejadian mangsa sedang menjalankan kerja ‘plastering’ pada dinding di tingkat tujuh blok pangsapuri yang sedang dalam pembinaan.
“Ketika kejadian, terdapat aktiviti mengangkat dan memindahkan palet yang mengandungi 80 beg ‘skim coat finishing’ seberat 2,000 kilogram menggunakan kren menara untuk diletakkan di atas platform perancah.
“Semasa aktiviti meletakkan palet di atas platform perancah, mangsa telah keluar melalui tingkap bagi menguruskan ‘skim coat finishing’ untuk dibawa masuk ke dalam melalui tingkap di tingkat tujuh bagi kegunaan ‘plastering’.

“Bagaimanapun, sebahagian struktur platform perancah itu runtuh menyebabkan mangsa yang berada di atas platform terjatuh ke permukaan lantai di tingkat tiga,” katanya dalam kenyataannya di sini hari ini.
Berikutan itu katanya, JKKP Perak telah mengeluarkan enam notis larangan kepada majikan dan aktiviti kerja di tapak pembinaan dihentikan serta-merta sehingga notis dipatuhi.
“Tindakan perundangan ke atas pihak yang bertanggungjawab akan diambil sekiranya didapati terdapat pelanggaran di bawah Akta Keselamatan dan Kesihatan Pekerjaan 1994,” katanya. – KOSMO! ONLINE


‘Bayaran penuh dah dibuat pada hari dia digugurkan’
Oleh MOHD. HAIKAL ISA

10 Mac 2022, 7:17 pm
PETALING JAYA – Pembayaran penuh yang dituntut pengacara sensasi Azwan Ali untuk peranannya sebagai pengacara program realiti, Mic On! telah dibuat pada hari sama namanya digugurkan.
Menurut Ketua Pegawai Eksekutif Awesome TV, Datuk Adam Ilyas, pihaknya memandang serius tuduhan tidak berasas yang didedahkan pengacara terbabit berhubung isu digembar-gemburkannya.
“Pembayaran penuh untuk 10 minggu telahpun dibuat pada hari yang sama dia digugurkan iaitu pada Selasa, 8 Mac 2022 walaupun dia cuma melunaskan komitmen sebagai hos untuk tempoh enam minggu sahaja.
“Surat pemberitahuan rasmi mengenai penamatan khidmatnya juga telah dikeluarkan pada hari yang sama. Kami beranggapan, isu bayaran untuk program Mic On! sudahpun selesai dan tidak mahu memanjangkan lagi hal ini.
“Fokus utama kami sekarang adalah untuk menghabiskan program berkenaan yang masih berbaki empat minggu lagi,” kata Adam Ilyas menerusi satu kenyataan rasmi kepada Kosmo! Online sebentar tadi.
Tegasnya, mana-mana pihak seharusnya memahami amanah dan tanggungjawab sejajar pelantikan diberikan.

“Seperti yang ditegaskan sebelum ini, pihak Awesome TV tidak akan bertolak-ansur sekiranya terdapat mana-mana pihak yang melanggar etika kerja.
“Terutamanya yang melibatkan program-program terbitan kami kerana mereka seharusnya memahami amanah dan tanggungjawab yang datang bersama dengan lantikan mereka,” ujarnya lagi.
Disebabkan kepincangan yang berlaku, pihal Awesome TV akan menggunakan khidmat pengacara jemputan bagi menggantikan Azwan berbaki beberapa episod lagi yang akan diumumkan esok (Jumaat) pukul 9 malam.
“Dalam pada itu, pihak produksi juga turut merancang membawa masuk khidmat hos jemputan untuk digandingkan bersama hos sedia ada, Issey Fazlisham.
“Hal tersebut adalah bagi memeriahkan lagi konsert mingguan program berkenaan. Nantikan pengumuman rasmi dalam jangka masa terdekat ini. Mic On! bersiaran pada setiap hari Jumaat, 9 malam menerusi saluran Awesome TV di platform Astro 123 dan MyTV 112,” katanya.
Terdahulu, Azwan Ali atau lebih dikenali dengan gelaran Diva AA mendedahkan tidak akan teragak-agak untuk mengambil tindakan undang-undang disebabkan pihak Awesome TV kerana belum melangsaikan hutang atau bayarannya yang masih tertunggak.
memaklumkan tidak akan teragak-agak mengambil tindakan undang-undang terhadap pihak penyiar atau penerbit disebabkan masih belum melangsaikan hutangnya yang masih tertunggak.
“Bila-bila masa sahaja saya boleh ke balai polis dan menggunakan khidmat peguam saya. Selagi hutang saya tak bayar jangan terkejut kalau ini jadi kes polis,” katanya kepada media.
Terdahulu Awesome TV dalam satu kenyataan memaklumkan Azwan digugurkan sebagai pengacara program realiti Mic On! musim kedua (Mic On! 2) berkuat kuasa serta-merta pada Selasa (8 Mac)
Sehingga hari ini, punca sebenar Azwan digugurkan daripada program berkenaan masih menjadi tanda tanya. – KOSMO! ONLINE